Ekainaren 16an, denok Iruñeara: Nafarroa Bizirik! — Gaztezulo\nEkainaren 16an, denok Iruñeara: Nafarroa Bizirik!\nEkainaren 16an, denok Iruñeara: Nafarroa Bizirik! https://www.gaztezulo.eus/albisteak/ekainaren-16an-denok-iruneara-nafarroa-bizirik https://www.gaztezulo.eus/albisteak/ekainaren-16an-denok-iruneara-nafarroa-bizirik/@@download/image/20126152781nafarroa_bizirik_kartela.jpg\nAurtengoan 500 urte bete dira Gaztelako tropek Nafarroako erreinua indarrez hartu zutenetik, eta urteurrenaren harira, 1512-2012 Nafarroa Bizirik ekimanak egun berezia antolatu du biharko. Konkistatik haratago, bost menderen ondoren Nafarroak bizirik jarraitzen duela aldarrikatu nahid ute, eta horretarako, martxa nazionala eta kontzertuak antolatu dituzte Iruñean. GAZTEZULO ere bertan izango da.\nUrte hasieraz geroztik, urteurrenaren harira antolatutako ekitaldi eta jarduera ugari burutzen ari da 1512-2012 Nafarroa Bizirik ekimena. Lip dub herrikoaia egin zuten maiatzean, eta orduko gertakariek bizirik jarrai dezaten lan handia egin dute. Izan ere, liburu ofizialetan 'itun' edo 'anexio' moduan azaltzen dena, errealitatean gertaera odoltsua izan zela aditzera eman dute. Gainera, hainbat herritan ere ikuskizunak prestatu dituzte.\nBiharkoa, baina, egun handia izango da. Goizean goizetik hainbat gunetan banatuko dute Iruñea, eta egun osoan zehar dozenaka jarduera eta ekitalditan parte hartzeko aukera izango dute bertaratuek. Besteak beste, eguerdiko 14:00etan Herri Bazkaria egingo dute Zezen Plazan (dagoeneko agortu dira txartelak).\nArratsaldeko 17:00etan, berriz, 3 zutabe osatuko dituzte Golem zinemetatik, Autobus geltokitik eta Trinitariosetik, eta 17:30etan Antoinuitti plazan elkartu ostean, Martxa Nazionala abiatuko dute Gaztelu plazarantz. Ibilbidean zehar iholadunak, erraldoiak, irrintzilariak, eta beste hainbat ordezkari izango dira, horien artean, Asisko Urmeneta eta Mikelats Dantza taldeko kideak.\nOndoren, 19:30ean, kontzertuak hasiko dira zezen plazan: Goienetxe Anaiak, Barricada, Sutagar eta Vendetta taldeak. GAZTEZULO ere bertan izango da, ikuskizuna babesten.\nAnima zaitezte, eta hurbildu denok Iruñeara, herri honek bizirik jarraitzen duela erakustera!\nEgun osoko egitaraua honakoa da.\nLarunbateko ekitaldiez gain, gaur ostirala, 1492-1512 Amerikako eta Nafarroako konkista izenburudun solasaldia egingo dute Kaldereria kaleko Udal aretoan. Venezuela eta Argentinatik etorritako ordezkariak bilduko dira, gainera. Arratsaldeko 18:00etan hasiko da.\nNolakoak ziren orain 500 urteko euskal jendeak?\nOrduko gertakarien inguruan hainbat datu ezagutzen ditugun arren, inor gutxik daki orduko euskal jendea nola bizi zen: nolakoak ziren haien janzkerak, etxeak, lanbideak, ohiturak, elikagaiak, eta beste hainbat kontu. Guzti hori gertuagotik ezagutzeko, bost mende atzera egin dugu GAZTEZULOn, euskal historialarien eskutik.


Raul Perez – 6 orrialdea – Tropela.eus bloga\nDuela 25 urte, Gianni Bugno\nArdenetako Hirukoa bukatuta, Italiako Girora begira jarriko gara txirrindularitza zaleok. Bada, aurten beteko dira 25 urte Gianni Bugnok maglia arrosa etxeratu zuela. Lehen egunean jantzi zuen liderraren maillota eta inor ez zen gai izan egun bakar batean ere Bugnoren lehen postua ezbaian jartzeko.\nChateau D’ax Suitzako taldeko liderrak Milan-San Ramo irabazi zuen denboraldi hasieran eta handik aste gutxira iritsi zen Girora. 26 urte zituen Bugnok. Ordura arte ez zuen bere burua nabarmendu hiru asteko itzulietan, baina goia jotzear zegoen… Continue reading “Duela 25 urte, Gianni Bugno”\nBidaltzailea:Raul Perez 2015-04-20 Hemen argitaratua:Atzera begiraEtiketak: Bugno, Fede Etxabe, marino lejarretaUtzi iruzkina Duela 25 urte, Gianni Bugno bidalketan\nDotorea zen gero\nBizirik balego, hil honetan 95 urte beteko zituen Hugo Klobetek, Suitzak emandako txirrindularirik onenetakoa. Leo Amberg ziklista ohia ohartu zen Zurichen bazegoela txirrindularitzan bide luzea eta oparoa egin zezakeen txirrindulari gazte bat eta profesionalen bidean jarri zuen. Errepidean ezagun bilakatu aurretik, hainbat belodromotan jardun zen, tartean New Yorkekoan eta Chicagokoan. Kobletek 50ko hamarkadaren hasieran goia jo zuen, Coppi, Bartali, Bobet eta beste suitzar baten, Kublerren, garaikidea izan zen Koblet. Le pedaleur de charme esaten zioten, izan ere, ezer baldin bazen, elegantea zen Koblet bizikleta gainean, oso dotorea. Continue reading “Dotorea zen gero”\nBidaltzailea:Raul Perez 2015-04-02 2015-04-02 Hemen argitaratua:Atzera begira, TxirrindularitzaUtzi iruzkina Dotorea zen gero bidalketan\nContinue reading “Bataila gutxiago geratzen zaizkie”\nBidalketa berrienak 1 … 4 5 6 7 8 … 35 Bidaleta zaharrenak


Atzegik elkartearen bidelagun izan direnak omendu ditu 60. urteurrenean - Zarautz - Zarauzkohitza.eus\nAtzegik elkartearen bidelagun izan direnak omendu ditu 60. urteurrenean\nMaria Maya Manterola 2020-10-23 11:00\nAdimen desgaitasuna duten pertsonen bizi kalitatea hobetzeko lan egiten duten pertsona guztiak omendu ditu elkarteak. Era barean, aurrerantzean ere kolektiboa laguntzen jarraitzera gonbidatu dute Gipuzkoako gizartea.\nAtzegi adimen desgaitasuna duten pertsonen aldeko elkarteak 60 urte bidelagunak biltzen kanpaina aurkeztu zuen asteazkenean Etxezabala eraikinean. Bertan izan ziren elkarteko ordezkariak zein Xabier Txurruka Zarauzko alkatea eta Jesus Arana zinegotzia ere. Kanpainaren bidez elkartea sortu zenetik gaur egunera arte bidelagun izan diren pertsonak omendu dituzte, eta gizartea etorkizunean kolektiboa laguntzen jarrai dezan gonbidatu.\nAdimen desgaitasuna duten pertsonen bizi kalitatea hobetzeko, elkartearekin bat eginez borrokatzen duten pertsona guztiak omendu ditu, hain zuzen ere, Atzegik. Elkartearen arabera, pertsona horiei esker lortu dute gizartea eta begirada aldatzea, aukerak areagotzea, eta azken batean, eskubide asko onartzea. Hala eta guztiz, elkarteak prentsaurrean nabarmendu zuen oraindik beste erronka asko geratzen direla aurretik, eta Gipuzkoako gizartearen babesak ezinbestekoa izaten jarraituko duela aurrerantzean ere. Hala, 60. urteurrenari keinu eginez, astero protagonista bat –adimen desgaitasuna duten pertsonak, senideak, boluntarioak edo bestelako lagunak– aurkeztuko du Atzegik atzegi.eus/bidelagunak webgunean. Urteurrenaren amaieran, 2021eko abenduaren 20an, Kursaalean egingo duten ekitaldiarekin emango diote amaiera kanpainari.\nTxurrukak, bere aldetik, azaldu zuen aurten ezingo dutela Atzegirekin batera urteroko festa ospatu, baina aurtengo urteurrena "zenbaki borobila" izanik, "bai edo bai" ospatu beharrekoa dela, beste era batera bada ere. Zarauzko Udalaren izenean Atzegiri esker ona adierazi zion alkateak: "Atzegik aurkezpen honetan gizartearen beharra azpimarratu du; gizarteak berak ere badu Atzegiren beharra, ordea". Etorkizunean ere elkarteak udalaren laguntza eta babes osoa izango duela esan zuen Txurrukak, eta elkarlanerako prest agertu zen: "Pandemiak erakutsi du elkarren beharra dugula, eta elkarlanerako borondate osoa dugu".\nAranak, bestalde, Atzegik sorreran egindako lana aipatu zuen. Haren hitzetan, duela 60 urte inork ez zuen 3. sektorearen inguruan hitz egiten. "Orduan sortu zen Atzegi, boluntariotzatik eta elkartasunean oinarrituta", azaldu zuen Aranak. Zinegotziaren esanetan, "denen errekonozimendua" merezi du elkarteak, bai sorrerako lanagatik, eta baita orain egiten duenarengatik ere.\nMikel Etxeberria getariarrak ere hartu zuen parte prentsaurrekoan, eta bere esperientzia pertsonalaren inguruan aritu zen. "Ama hil zitzaidan, eta Getariako Udalari eta Atzegiri esker pisu batean bizi naiz", azaldu zuen Etxeberriak. Bidelagun bat da haren tutorea, eta konfinamenduan tutoreak eskainitako babesarekin guztiz eskertuta agertu zen. Txurruka hunkitu egin zen, eta haren hitzekin amaitu zen agerraldia: "Urtero prentsaurreko asko egiten ditugu, baina horrelakoak dira betetzen gaituztenak".


Basoa sutan - Iñaki Zubeldia - Mari Mar Agirre - 111 Akademia\nHemen jaio nintzen eta hemen bizi izan naiz beti. Nora joango naiz orain? -galdetzen zion katagorriak bere buruari. Lur jota zegoen bere lurra, bere bizilekua, erre ziotelako.\n2014/07/9 3:19 pm\nEuskal Herriko mendietako animaliak hiztunak dira eta ondo konpontzen dira beraien artean. Sute bat izan da beraiek bizi ziren basoan eta beste batera eraman dituzte. Berriro elkartzen direnean guztien artean iruzkitzen dute zein latza izan den pairatu duten esperientzia. Orain lasai biziko diren esperantzan eremu berria ikuskatzen hasten dira, baina nahi baino lehen arazoak sortzen dira. Animalien elkartasunez konpontzen dira batzuk, eta gainera, beraien eskarmentuari esker ez da aurrekoan bezalako beste ezbehar handi bat gertatzen.


ELA sindikatuak epaitegietara eraman du Binakako finalerdian Agirreri eta Albisuri partidua galdutzat emana "garbi dugulako greba eskubidearen urraketa larri bat dela" - Sakana - Guaixe.eus\nELA sindikatuak epaitegietara eraman du Binakako finalerdian Agirreri eta Albisuri partidua galdutzat emana "garbi dugulako greba eskubidearen urraketa larri bat dela"\nGuaixe 2020-10-13 17:54\nGreban dauden Baikoko pilotariek larunbatean Ezkarain egindako agerraldia. BERRIA\nGaur epaitegietara jo dute pilotariek eta sindikatuak eta demanda jartzearekin batera, kautelazko neurriak eskatu dira EAEko Justizia Epaitegi Gorenean igandeko finala bertan behera uzteko\nELA sindikatuak aurreko astean iragarri bezala gaur epaitegietara jo du. Baiko enpresako 15 pilotari greban daude, tartean Joanes Bakaikoa etxarriarra. Larunbatean Binakako finalerdia jokatzekoa zuten Baikoko Agirre eta Albisuk Aspeko Ezkurdiaren eta COVID-19an positiboa eman duen Martija ordezkatu behar zuen Bikuñaren kontra. Greban daudenez, ez ziren finalerdietara aurkeztu eta EPEL-eko epaileak grebarako zuten eskubidea aitortu baina partida 22 eta 0 irabazitzat eman zioten Ezkurdiari eta Martijari. ELA sindikatuak adierazi zuen erabakiak langileek greba egiteko duten eskubidea urratzen zuela eta gaur, asteartea, epaitegietara jo dute pilotariek eta ELA sindikatuak.\nELA sindikatuak adierazi duenez “garbi dugu greba eskubidearen urraketa larri bat izan zela pasa den larunbateko finalerdietako partidan EPEL-ek hartutako erabakia, eta horregatik jo dugu epaitegietara. Eta demanda horrekin batera, kautelazko neurriak ere eskatu ditugu EAEko Justizia Epaitegi Gorenean, igandeko Binakako finala bertan behera uzteko".\nTxartelik ez, Martija isolatuta eta Ezkurdia entrenatzen\nHortaz, igandeko finala jokatuko den, airean dago. Momentuz EPEL.ek ez ditu finalerako txartelak salgai jarri entradasfronton.com webgunean. Joseba Ezkurdiak gaur entrenamendu saioa egin du, baina Martijak etxean jarraitzen du, koronabirusean positibo eman eta gero. Bigarren PCRan negatibo balu larunbatean bukatuko luke itxialdia eta igandean jokatzeko moduan egongo litzateke. Adierazi duenez, ongi dago osasunez, baina kezka ere badu. Eta Etxeberriko atzelariak ezingo balu, Zabaletak ordezkatuko luke. Dena den, ez dago argi finala jokatuko ote den eta nola.


Colegio irlandesas | DBH\nORDUTEGIA: Astelehenetik ostegunera: 8.30etatik 16.20etara eta ostiraletan 8.30etatik 13.45etara\nDerrigorrezko Bigarren Hezkuntza lau mailetan banatuta dago.\nGURE HEZKUNTZA PROPOSAMENA:\nEtapa honetan zehar, ikasleak trebatu nahi ditugu bere nortasuna osoki eta integralki garatzeko, bizitza pertsonal, familiar, sozial eta profesionalaren eremuetan pertsona gisa errealiza daitezen.\nMetodologia berrien aplikazioa:\nIkaskuntza esanguratsua eta nabarmena izango da, gure ikasleak ikaskuntza prozesu horretan elementu aktibo eta beraien garapenaren egile izanik. Hori dela eta, gure ikasleek beharrezko gaitasun guztiak lor ditzaten nahi dugu munduan zehar ondo moldatzeko eta, era berean, aldaketaren eragile izateko.\nIkaskuntza eta ulermena hobetzeko kontuan izan dugu ikasgai kurrikular guztiak antolatu dugun modua.\nHau guztia lortzeko ikaskuntza kooperatiboa eta honetan oinarritutako proiektuak (pentsamendu errutina, giltza eta trebetasunak… erabiliz) premiazkoak dira.\nEredu hirueleduna ikastetxeko edozein eskola-ordutan aurkitu ahal den berezitasun bat da (ikasgaiak euskaraz, ingelesez eta gaztelaniaz). Ingeles ikasgaia mailaka antolatuta dago. Hori dela eta, Cambridgeko azterketetan ateratako emaitzak bikainak izan ohi dira.\nTeknologia berrien integrazioa:\nTeknologia berriak gure ikasleen eskola-orduetan oso erraz aurki ditzakegun ikasteko tresnak dira, hain zuzen ere, iPad-en 1x1 erabilera, robotika, liburu digitalak, irakasleek sortutako material digitala…\nIkasturteko azken egunetan, ekainean, DBH-ko ikasleek tailer labur batzuk egiteko aukera izaten dute urtero. Tailer hauek diziplinartekotasunean oinarrituta daude eta hauen helburua ikasleei jarduera eta besteekiko harreman mailako ezaguera ematea da.\nFrantsesa eta alemana, hautazko irakasgai bezala.\nCambridgeko azterketetarako prestakuntza.\nIkasturtean zehar 4, 8 ala 12 asteetako esperientziak Irlandan.


Elkarrizketa: Jone Goirigolzarri. (Soziologoa eta Antropologoa): Militantzia falta handia somatzen dot euskeraren alorrean - Euskonews\nHizkuntza balioak eta hizkuntza politika proposamenak Hego Euskal Herriko alderdi politikoetan; holan dauko izenburua Jone egiten dabilen tesiak. Gaztea, bizkaitarra, Deustuko irakaslea... Gaian gaineko interesa piztu jaku eta berakin hitz egiteko gogoz kontaktatu dogu, eta tesia, euskera bera, berbeta desbardinak eta bestelakoak ahotan hartu eta Euskonews Gazteara ekarteko gogoz.\nEuskeraz harreman berezia bizi dauen algortarra zara. Nolako egoera bizi dau geure hizkuntzak zeure jaioterrian?\nOrain dala urte gitxira arte, Algorta kanpotik bizi izan dodanaren sentsazioa dot; ikusle moduan eta ez horrenbeste herrikide lez. Azken urteotan herrian murgiltzeko beharrizana sentidu izan dot, herriaren parte izatekoa. Algorta sano herri bizia da, bai elkarte mailan bai kultura mailan be. Euskaltzalea be bada, nahiz eta euskeraren presentzia ez dan askok gura izango geunkean bestekoa. Herrian euskeraz bizitzea da nire grinetako bat. Nahi hori izan da herrian murgiltzera eroan nauana, besteak beste, Berbalagun zein Sarea Josten proiektuetan parte hartuz eta euskeraz egiten diran ekimenak babestuz. Horrela, pittinka pittinka herriko jendea ezagutzen joan naz eta aitortu beharra dot Algortakoa izan eta Algortan bizitzeaz inoiz eta pozen nagoela orain.\nSoziologia eta Gizarte eta Kultura Antropologia ikasi zenduan Deustun.\nZientzia eta letrak biak izan dodaz gustuko beti. Gazte–gaztetatik unibertsitatean letretako karrera bat egingo nebala erabakita neban arren, nire etorkizuna zientzia munduan baino arlo sozialean imajinatzen nebalako gehiago; ikastetxean zientzien adarrean ibili nintzan 18 urtera arte, gaion ikasketa ahalik eta gehien luzatzearren. Ondo gogoratzen dot soziologiako lehenengo urtean nenbilela biologiako irakasleagaz aurkitu eta orduantxe esan neutsala: Joe Iñaki, biologia asko botatzen dot faltan!\nEta soziologia eta antropologia zergaitik? Batxilergoko lehenengo urtean argi neban antropologia zala ikasi gura neban karrera. Deustun baina antropologia bigarren zikloko karrera zan eta, horregaitik, lehenengo soziologia ikasi eta gero antropologia egitea erabaki neban.\nAntropologiak asko erakartzen ninduen, kultura desbardinak ezagutu eta ulertzeko bide moduan antzematen nebalako. Bai antropologiak eta bai soziologiak gure inguruan dogun errealitate soziala hobeto ulertzen laguntzen deusku eta horrek itzelezko balioa dau maila akademikoan ezeze maila pertsonalean be.\nSoziologia errealitate sozialaren azterketa sistematiko moduan definitu daiteke. Nik soziologiari beti ikusi izan deutsat halako hoztasun, distantzia puntu bat bere azterketetan — bere zientzia izaerak eta horren defentsak eraginda, agian. Antropologiak, ostera, poetikotasun puntu bat dau bere adierazpidean eta ikertzailearen ikuspuntua modu naturalean barneratzen dau bere zientzia egiteko moduan. Zentzu honetan, ni, gaur egun, soziologoa naz lanbidez baina antropologoa bihotzez.\nTesia egiten be bazabitz, euskera eta gizarte eleanitzak ardatz hartuta.\nEuskeraren egoera soziolinguistikoak txiki txikitatik arduratu izan nau eta betidanik euskeraren bizi–indarra handitzeko lanean jardun izan dot, eskola garaian zein beranduago be. Atzera begira harritu egiten naz horren gaztetan nire ardura zein handia zan ikusteaz. Hamar urtegaz ikastetxeko zuzendariari batzarra egiteko eskatu eta eskolaurrean umeen euskeraren erabileragaz arduratuta nengoela adierazita, eskolako atsedenaldi orduetan eskolaurrera joateko baimena eskatu neutson txikitxoek euskeraz jolasteko ohitura hartu egien. Halan ibili ginan bi urtez klaseko 12 bat neska, DBHa hasi eta ordutegiak aldatu euskuezenera arte. Sano esperientzia polita izan zan ha!\nIkasketak amaitu eta doktorego tesia egiteko aukera suertatu jatanean, argi eta garbi neban tesia soziolinguistikaren alorrean egingo nebala eta, bide horretatik, joan nintzan, gitxiken gitxiken, tesiaren gaia zehazten. Tesiaren izenburua hauxe da: Hizkuntza balioak eta hizkuntza politika proposamenak Hego Euskal Herriko alderdi politikoetan. Bertan, helburu nagusia alderdi politikoek hizkuntzen aurrean adierazten dabezan balioak zeintzuk diran ikertzea da eta, era berean, hizkuntzei atxikitutako balio horreek alderdiek proposatutako hizkuntza politikekaz zein korrelazio daben ikustea. Izan ere, alderdiek hizkuntza politika desbardinak dabez proposagai eta, pentsatzekoa da, proposamen horreek alderdiek hizkuntzenganako daben atxikimendu maila eta motagaz harremana izango dabela. Horixe da, hain zuzen be, doktorego tesian aztertu gura dodana.\nDoktorego tesia ez dot euskerari zuzendutako balio eta politiketara mugatu gura. Hizkuntzak modu zabalean aztertu gura dodaz. Hizkuntza batenganako jarrera eta balioak ondo ulertzeko, testuinguruko gainontzeko hizkuntzenganako jarrera eta balioak ulertzea be funtsezkoa dala deritzot. Hori dala eta, nire doktorego tesian hiru hizkuntza izango dodaz aztergai: euskera, gaztelera eta ingelesa.\nPentsatzen dot danetik topatu dozula...\nHizkuntzenganako loturak izaera pertsonala daben arren, badira gizarte mailan nagusitzen diran zenbait lotura tipo. Adibidez, batzuentzat hizkuntza euren izatearen parte garrantzitsua da, euren identitatearen oinarrizko ezaugarria; beste batzuk, barriz, hizkuntzak komunikaziorako tresna soil moduan ulertzen dabez. Guzti horrek batzuen eta besteen hizkuntza erabileran, hizkuntzenganako jarreretan, eta abarrek dabe eragina.\nAlderdi politikoetan ere gauza bera gertatzen da. Alderdi politikoak talde diran arren, diskurtso homogeneo xamarra garatu dabe, hizkuntzen alorrean behinik–behin. Horrek ez dau esan gura diskurtsoa xaloa izango danik. Alderantziz, diskurtsoak datu objetiboz, iritziz, sinismen ezkutuz, eta abarrez. beteta dago eta guzti hori aztertzea eta ulertzea benetan interesgarria dala deritzot.\nGainera zuzenean euskaldunoi eragiten deusku eta iruditzen jat batzutan kezkagarria be badala jendarteak euskerarenganako dauan jarrera.\nGaur egun euskal gizartean euskerarenganako jarrera baikorra nahiko orokortua dagoela esango neuke. Euskeraren kontra agertzen diranak gitxiengoa dira. Dana dala, jarrera baikor hori nahiko lasaia, erosoa da, euskeraren alde esfortzu handirik egitea ez dakarrena. Gehiago egin behar da. Halanda be, neurri batean baikorrak izateko arrazoiak be badoguz. Kalean gero eta euskera gehiago entzuten da, jende dezentek euskeraz bizitzea erabaki dau eta horren alde borrokan dihardue. Nik uste dot euskeraren egoera hobetzeko giltzarri garrantzitsu bat hortxe dagoela: euskeraz bizi gura dabenek euren egunerokoan euskera erabiltzea eta gitxika gitxika ingurukoak geuganatzen joatea.\nGeure gurasoen garaian “militantzia” gehiago zauela, eta sarritan entzuten dogu hori dala egun falta jakuna...\nGuztiz ados nago zuk esandakoagaz. Herrian, orokorrean, militantzia falta handia somatzen dot, euskeraren alorrean ezeze gizarteko beste alor gehienetan be bai.\nNik gurasoen garaiko militantzia ez dot bizi izan, eurak esaten deustienetik dakit. Iritzia daukat, azken hamarkadetan lortu doguzanak eta garai haretako parte hartzea batuko bagenduz, euskerak asko irabaziko leukela.\nMilitantziak esfortzua eskatzen dau, baina era berean poztasuna emoten dau. Azken batean, sinisten dozun horren alde lan egiteak dakarren satisfakzinoa itzela da. Gu, herri txikia izanik, etorkizunean be herri izaten jarraitzeko behar–beharrezkoa dogu herrigintza, herritarren inplikazioa; izan be, guk egiten ez badogu ez dau beste inork egingo gugaitik.\nEuskalkiz beteta dau Euskera. Zeu zabizen Berbalagun taldean be lantzen dozuela entzun dot, ezta?\nGure Berbalagun taldea berezia da. Bizkaieraz egiten dogu berba bertan. Kontua da orain dala hiru urte Algortan bizkaiera ikasteko ikastaro bat antolatu ebela. Behin ikastaroa amaituta eta ikasleek bertan ikasitakoa mantendu egien, bizkaierazko berbalagun taldea sortu eta bertan dinamizatzaile lana egiteko proposamena egin eustien, bizkaiera dalako nire euskalkia. Lau lagun hasi ginan orduan. Gaur, hamalau gara. Sano esperientzia polita da eta aurrerantzean bizkaierazko berbalagun talde gehiago sortzeko egitasmoa dogu.\nEuskalkiak dira euskeraren aberastasuna. Eurak mantentzea funtsezkoa da. Gaur egun eskolarik gehienetan batuaz ikasten da, guztiz estandarizatutako batua batean. Niri horrek itzelezko pena emoten deusta. Euskera batu bat izatea ondo dago, garrantzitsua da, baina, halanda be, euskera batu hori lekuan lekuko euskalkietara egokitzea funtsezkoa dala deritzot.\nOndion tesiaz zabitz, noiz ikusiko dogu emaitza?\n2013 da nire buruari ezarri deutsadan topea tesia amaitzeko. Eta gero zer? Oraingoz unibertsitatean sano pozik nabil. Irakaskuntza oso gustoko dot eta etorkizunean be klaseak emoten jarraitzea gustatuko litzakit. Unibertsitatetik kanpora lan interesgarri bat egiteko aukera sortzen bajat be pozik egingo dot. Etorkizunak esango dau!! Jone Goirigolzarri (Algorta) Jone Goirigolzarri Garaizar bizkaitar gazteak Leioan ikasi euen aurrena, Askartza Clareten, eta ostean barriz, Deustuko Unibertsitatean (Bilbon). Jaioterriko Berbalagun zein Sarea Josten proiektuetan parte hartu dau. Lanari dagoikionez, 2008tik Deustuko Unibertsitatean jardun dau irakasle eta ikerketa lanetan Gizarte eta Giza Zientzien Fakultatean. Gizarte laneko eta gizarte hezkuntzako graduan eskolak eman eta ikerlari moduan European Values Studies (EVS) Ikerketa Taldean dabil. Tesia egiten be badabil hizkuntza ideologia eta hizkuntza politiken alorrean.


Infartu akutuaren ondoriozko heriotza-tasa %32 jaitsi da 10 urtean | Consumer\nInfartu akutuaren ondoriozko heriotza-tasa %32 jaitsi da 10 urtean\nUrtero, mota horretako 50.000 bihotz-istripu izaten dira Espainian.\nEspainiako Kardiologia Elkarteak (SEC) gogorarazten du urtero miokardioko 50.000 infartu akutu inguru erregistratzen direla Espainian. Hala ere, tratamenduan izandako hobekuntzei esker, heriotza-tasa %32ra jaitsi da azken 10 urteetan, sozietate horren datuen arabera.\nSECek azaldu duenez, infartua izan ondoren, gaur egun, birperfusio-terapia gehiago aplikatzen dira, bereziki angioplastia primarioa eta fibrinolisia, eta, aldi berean, prozedura inbaditzaile gehiago ere sartu dira, hala nola kateterismo kardiakoak eta kirurgia koronarioa.\nAurrerapen horien eraginkortasuna egiaztatzeko, Katalunian ia 3.000 pazienterekin egindako azterketa batean, azken 10 urteetako eboluzioa aztertu zen, bai ospitale barruko heriotza-tasarena, bai lehen infartu akutua zuten gaixoen sei hilabeteko pronostikoarena. Ospitalez kanpoko heriotzak %32,2 jaitsi zirela ikusi zen, eta gertaera kardiobaskularraren ondorengo sei hilabeteetako heriotzak %57.\n“Birperfusio-terapiak gero eta gehiago erabiltzeak, gaixoen erabilera inbasiboagoak (birbaskularizazio perkutaneoaren eta kirurgikoaren tasa handiagoak) eta, seguruenik, egindako tratamendu medikoan egindako hobekuntzek eragin dezakete ospitale barruko hilkortasuna gutxitzea eta lehen infartua izan duten gaixoen epe ertaineko pronostikorik onena”, adierazi zuen Bartzelonako Ospitaleko kardiologo Cosme García-Garcia doktoreak.\nGainera, bihotz-hodietako arrazoiak (birinfartua, angina, bihotz-gutxiegitasuna edo arritmiak) berriz ere ospitaleratzea% 54 murriztu zen infartutik sei hilabetera. Jaitsiera hori, gainera, erabilitako tratamendu medikoei zor zaie. Tratamendu horiek ebidentzia klinikoa erakutsi dute infartuan (antiagregatzaileak, betablokeatzaileak, estatinak eta angiotentsina bihurtzeko inhibitzaileak), eta paziente horiei aplikatzen zaizkie gehienbat. Duela hamar urte ez zen horrelakorik gertatu.\nbihotzeko istripuak fusio infarto-eu miocardio-eu mortalidad-eu


Zaborra - Lea-Artibai eta Mutrikuko Hitza : Lea-Artibai eta Mutrikuko Hitza\nMunduko arazo handienetako bat sortzen ditugun zaborrak dira. Lurraren neurriak berdinak dira gaur eta baita ere milaka urte lehenago. Bitartean, baina, biztanleak milioka gehitu dira. Gaur egun 7.000 milioi baino gehiago gara, eta datozen urteetan 10.000 milioira edo 15.000 milioira helduko garela esaten dute gai honetan adituak direnek. Zifra hauek beraiekin dakartzaten zabor kopuruak kezkagarriak dira.\nGarai guztietan, baita munduak 200.000 biztanle inguru zituenean ere, batzuk arduratuta agertzen ziren. Baina ez sortzen zuten zaborragatik. Beraien kezka ondokoa zen: nahikoa ondasun izango ote zen hainbeste jende elikatzeko. Honelako kezkak gaur egun ere agertzen dira komunikabideetan, eta ez da harritzekoa; hainbeste biztanle izanda, munduko herrialde askotan gosez hiltzen ari dira.\nBaina zaborrek ez dute inoiz inolako kezkarik sortu orain arte. Eta gaur egun ere, gutxiengo batek dauka ardura hori. Munduan zehar, gehiengo batek ez dauka kezka hori, eta zaborra edozein bazterretara botatzen jarraitzen dute. Herrialde askotan ulertzekoa da beren bizi baldintzak nolakoak diren ezagututa. Baina, beste egoera askotan, arduragagabekeriagatik, portaera desegokiak izaten jarraitzen dute.\nErreka bazterrak dira askok zaborra botatzeko aukeratzen dituzten lekuak. Lur planetaren tamaina mugagabea dela eta zabor guztia suntsitzeko gai dela uste dute horrela jokatzen dutenek. Gaur egun, Euskal Herrian jabetu gara gai honetaz, baina gure jokabideak ez dira oraindik beti zuzenak. Norbere ohiturak aldatu beharrean gagoz. Gazte, zahar eta heldu, oraindik jende askok ez dauka arazorik esku artean traban dauzkan huskeriak lurrera botatzeko.\nGai honetaz hitz egitean, hizlari batek gomendatzen zuen ikasleei irakatsi behar zaiela nola zaindu garbitasuna, baina ahaztu egin zitzaion gogoratzea haurrek ikusten dutena egiten dutela, eta, beharbada, lanketa hori nagusiekin egiten hasi beharko zela.\nDena den, arazo larriena ez da gure jolastokietan, plazetan eta kaleetan daukagun zikinkeria, enpresek sortzen dutena baizik. Euskal Herria hedaduraz txikia izanda, industria asko duen lurraldea da, eta zabor kopuru handia sortzen du. Eta horren kudeaketak burukomin handia ematen die agintariei. Inork ez baitu nahi zabortegirik bere herriaren ondoan.\nZer egin? Nola kudeatu? Nora eraman? Honelako galdera asko daude tartean, eta ez da irtenbide samurrik aurkitzen. Beste aldetik, material arriskutsuak izaten dira, eta horrek dena gehiago zailtzen du.\nGarbi dago, gaur egun zaborrei buruz daukagun ezagutzarekin, onartu ezinak direla orain arteko jokabide batzuk, gehienak ezkutuan egindakoak. Munduan zehar gertatzen denarekin, badakigu gu ez garela okerrenak izango, baina eredu izateko ere asko falta zaigu.


Jexux Larrea: "AEBetako dantza taldeen ilusioa eta kemena mirestekoa da" — dantzan.eus\nHemen zaude: Hasiera › Albisteak › Jexux Larrea: "AEBetako dantza taldeen ilusioa eta kemena mirestekoa da"\nJexux Larrea Renon euskal dantzak erakusten, 2019-05-08.\nAEBtako euskal etxeetan euskal dantzak erakusten ibili da Jexux Larrea, Argia dantza taldeko dantza-maisua. Ia bi hilabetean ibili da Ameriketan zehar; San Francisco (Kalifornia), Ontario (Oregon), Boise (Idaho), Reno (Nevada), Salt Lake City (Utah), Buffalo (Wyoming) eta Elkoko (Nevada) euskaldun jatorriko amerikarrei ikastaroak eskaintzen. Jexux Larrearen AEBtako birak Dantza Filmaren Ameriketako birarekin bat egin du. Zenbait euskal etxetan, Telmo Esnal pelikularen zuzendaria eta Gari Otamendi dantzaria lagun izan ditu Larreak. Ontarion, Boisen eta Renon kointziditu dute eta elkarrekin aurkeztu dute Dantza pelikula.\nAntiguoko dantza taldean hasi zen Larrea dantzan eta hamasei urte inguru zituenetik Argia dantza taldean dabil, "Argian hazi eta hezi naiz". Egun Argiako dantzari eta dantza-maisu da, Astigarragako Astigar dantza taldean ere klaseak ematen ditu. Euskal Herritik kanpo ere dantzak irakasten esperientzia handia du Larreak, ez dira asko izango Estatu Batuetako dantza taldeak Larreak bezain gertutik ezagutzen dituenak. Orain dela 28 urte joan zen lehenengo aldiz AEBetara, Renoko unibertsitateko Basque Studies zentroko beka baten bidez. Renon Zenbat Gara dantza taldea osatzen ari ziren, Lisa Korkostegi buru zela eta hilabeteko egonaldian sortzen ari ziren talde berriari lagundu zion. Hor hasi zuen Jexux Larreak amerikarrekin harremana. Harrezkero sarritan izan da bisitan; 2008an Korkostegik Udaleku izeneko udalekuetan dantza-maisu aritzeko proposamena egin zion. Ordutik ia urtero joan da.\nJexux Larrea eta Lisa Korkostegi NABOk antolatutako udalekuetan, Chino (Kaligornia), 2009. Argazkia: NABO\nSan Franciscon Valerie Etxarrenek zuzentzen duen Zazpiak bat dantza taldearekin aritu da Larrea. Bertako euskal etxean egin duten saioan 22 dantzarik hartu zuten parte eta Gipuzkoako ezpata-dantza, Larrain-dantza eta Durangaldeko zortzikoa landu dituzte. Zazpiak bateko dantzariak aurtengo Baztandarren Biltzarrera etortzekoak dira eta festaren bukaeran larrain-dantza egiten denez, dantza hori ikasteko interes berezia agertu dute.\nSan Franciscotik Ontariora abiatu da Larrea, Beti Alai dantza taldearekin aritu da lanean. Zortzi dantzariko taldearekin brokel-dantza eta banakoa jorratu dituzte.\nBoiseko geldialdian, berriz, bertako Oinkari taldeko batzuekin, erregelak eta brokel-dantza ikasi dituzte. Zuberoako dantzetako aitzineko puntu batzuk ere zuzentzeko eskatu diote eta horretan aritu dira. 25 kideko dantzari taldearekin Gipuzkoako dantzetako zenbait urrats ere landu dituzte: lau arin zaharra, lasterka jirakoa, jira galdua eta zorrotzak. Zuberoako kadrileak ere erakutsi dizkie. Bestalde, Boisen "Song of the basque" ikuskizuna berregin dute 60 urte eta gero. Larreak urrats batzuen aukeraketan lagundu die ikuskizunaren gidariei.\nJexux Larrea dantzan eta Gari Otamendi biolinarekin Renon euskal dantzak erakusten, 2019-05-08.\nSalt Lake Cityko Triskalariak taldeak Otsagabiko dantzak ikasteko interesa agertu dute eta horretan aritu dira. Paseoa, Enperadorea eta Jota landu dituzte. Jexux Larrea taldeko entseguan ere izanda, aholkuren bat emateko eskatu baitiote.\nJexux Larrea Salt Lake Cityko Triskalariak taldeko kideekin, 2019-05-11.\nJexux Larrea Salt Lake Cityko Triskalariak taldeko kideen dantzako apunteei argazkia ateratzen, 2019-05-11.\nBuffalon Mil Caminoren gidaritzapean aritzen den Zaharrei Segi dantzari taldeko 25 lagun bildu dira ikastaroetan, ume, gazte eta helduak. Uztai-dantza, Lapurdiko Kaskarot martxa, xinple eta marmutx, zapatain-dantza, bi makila dantzak eta jauziak erakutsi dizkie.\nJexux Larrea Buffaloko Zaharrei Segi taldeko kideekin, 2019-05-14.\nBuffaloko ikastaroan adin guztietako euskaldun amerikarrak elkartu ziren, 2019-05-14.\nAzken geltokia Elko izan du Larreak. Ariño dantza taldearekin izan da, 14 eta 28 urte bitarteko ikasleak izan ditu bertan. Gipuzkoako ezpata-dantza eta brokel-dantzako dantzak ikasi dituzte.\nJexux Larrea Elkon euskal dantzak erakusten, 2019-06-01.


Irekia Eusko Jaurlaritza - Gobierno Vasco :: Eusko Jaurlaritzak informazio publikora sartzeko eskubidea erabiltzera bultzatzen ditu herritarrak\nEusko Jaurlaritzak informazio publikora…\nEusko Jaurlaritzak informazio publikora sartzeko eskubidea erabiltzera bultzatzen ditu herritarrak\n\nEusko Jaurlaritzak informazio publikora sartzeko eskubidea erabiltzera bultzatzen ditu herritarrak Iturria: Irekia\n\n\nGaur “Jakiteko Eskubidearen Nazioarteko Eguna” dela aprobetxatuz, Eusko Jaurlaritzak eskubide hori erabiltzera bultzatu nahi ditu herritarrak, eta gogoratu nahi du oso erraza dela Eusko Jaurlaritzaren informazio publikora sartzea euskadi-eus webgune ofizialaren bitartez. Aurkezten dugun bideo honetan azaltzen dira Eusko Jaurlaritzak eta bere mendeko erakundeek duten informaziora sartzeko, eta erantzunik jasotzen ez bada erreklamazioa aurkezteko, baliatu daitezkeen bide ez-formalak (harremanetarako postontzia, Irekia, GARDENA-Gardentasunaren ataria) eta formalak (administrazio-prozedura).\nEusko Jaurlaritzak bat egiten du egun honetarako antolatu diren ekimenekin.\ninformazio_sartzeko_eu.mp4 200 MB\nacceso_informacion_eu.jpg 100 KB (jpg)\nacceso_informacion_es.jpg 100 KB (jpg)\nEusko Jaurlaritzak Euskal Autonomia Erkidegoko arriskuak aseguratzeko lehiaketa antolatu du. Lizitazio-prezioaren biurteko aurreikuspena 60,4 milioikoa izango da (Gobernu Bilera 2021-9-21)


Hiria GUZTIAK __BARCELONA__ BADIA DEL VALLES BARBERA DEL VALLES BARCELONA CASTELLAR DEL VALLES CASTELLBELL I EL VILAR MATADEPERA POLINYA SABADELL SANT LLORENÇ SAVALL SANT QUIRZE DEL VALLES SANT VICENÇ DE CASTELLET SANT VICENÇ DE MONTALT SÚRIA SENTMENAT __GERONA__ LLORET DE MAR\nGUZTIAK __BARCELONA__ BADIA DEL VALLES BARBERA DEL VALLES BARCELONA CASTELLAR DEL VALLES CASTELLBELL I EL VILAR MATADEPERA POLINYA SABADELL SANT LLORENÇ SAVALL SANT QUIRZE DEL VALLES SANT VICENÇ DE CASTELLET SANT VICENÇ DE MONTALT SÚRIA SENTMENAT __GERONA__ LLORET DE MAR\ntxaleta - Polinya (CAN SERRA)\npisu - Sabadell (La creu de barbera) , Eraikitako azalera 55m2, 3 Gelak, 1 bainugelak, Itsasora distantzia 20 Km..\npisu - Sabadell (La creu de barbera) , Eraikitako azalera 70m2, 3 Gelak, 1 bainugelak, Itsasora distantzia 20 Km..\nMerkataritza-lokala - Sabadell (Centre) , Eraikitako azalera 111m2, 1 bainugelak.\npisu - Castellar del Valles (CENTRE) , Eraikitako azalera 75m2, 4 Gelak, 1 bainugelak, Igogailua.\npisu - Castellar del Valles (PlaÇa canigÓ) , Eraikitako azalera 67m2, 2 Gelak, 1 bainugelak, Igogailua.\npisu - Sentmenat (Can palau) , Eraikitako azalera 69m2, 3m2, 2 Gelak, 2 bainugelak, Igogailua.\npisu - Sabadell (La creu de barbera) , Eraikitako azalera 112m2, 3 Gelak, 1 bainugelak, Igogailua.\netxea - Sabadell (La creu de barbera) , Eraikitako azalera 112m2, 70m2, 3 Gelak, 1 bainugelak.\nSalmenta 145.300 €\npisu - Sabadell (Sant oleguer) , Eraikitako azalera 91m2, 3 Gelak, 1 bainugelak, Igogailua.\npisu - Sabadell (Ctra terrassa) , Eraikitako azalera 97m2, 4 Gelak, 2 bainugelak, Igogailua.


Adsense gai nagusiak: Ajax, Flash, WordPress eta Firefox | Martech Zone\nAsteazkena, abendua 27, 2006 Igandea, urria 4, 2015 Douglas Karr\nDuela pare bat aste, integratu nintzen Adsense Google Analytics-ekin (4. aholkua). Emaitzak ikusita liluratuta nago dagoeneko. Google Analytics-ek alderantzizko helburuen bidea du, bisitariek iragarkian klik egin aurretik erabiltzen zuten bidea ikusteko. Informazio horrekin armatuta, bi ikuspegi desberdin har litezke:\nDiru gehiago irabazi dezaket gai horiei buruz idazten jarraitzen badut.\nArlo horietan edukien eskaera dago. Hainbeste da jendeak iragarkietan klik egiteko prest daudela lortzeko!\nPare bat aste aztertuta, ez ditut nire blogeko edukiaren norabideak aldatuko publizitate-sarrera osagarriak lortzeko. Baina ... badirudi jendeak nire bloga aurkitzen duela eta iragarkien esteken bidez uzten dutela, bilatzen ari ziren gaietarako behar zuten informazioa aurkitzen ez dutenean. Hona hemen alderantzizko helburuen bidearekin estatistikak:\nGai horiek? Ajax, Flash, WordPress eta Firefox. WordPress nire blogeko gai "beroenetako" bat da, beste inon baino WordPress etiketatutako gaietan arrakasta gehiago dituena. WordPress alboko barrako trepeta batekin ari naiz lanean oraintxe, horiek desiragarriak baitira eta nire bloga irakurle gehigarrien aurrean jar dezakete.\nAjax, Flash eta Firefox-i dagokionez ... Ikusi beharko dut nora eraman nahi ditudan. Ajaxen zalea naiz baina ez dut Flash esperientzia handirik (Bill lagunak askoz gehiago du). Eta noski Firefox maite dut, gehigarrien teknologia da eta Firebug! Firebug da du edozein garatzaileentzako ezinbesteko garapen tresna.\nBeraz, idatzi gai horiei buruzko eskaera asetzeko eta diru gehiago irabaz dezakezu irabazten! Analytics bikaina da!\nBlogeko mezuak Technoratirekin bilatzen\n13ko azaroaren 2008an, 6: 48an\nFlash webgunea dut\ngoogle adsense flashean erakusten duen scriptaren bila nabil.\n17ko azaroaren 2008an, 2: 23an


“Amesetan moduen” - - Anboto.org\nAmaia Ugalde Begoña 2018-09-21 08:30\nAmesetan moduen. Gure etxean esaldi hori sarritan entzun dut egun arraro horietako baten; adibidez, oporretan kanpoan ibili eta gero etxera bueltatzerakoan. Goizean paraje haietan genbiltzan oraindik, eta gaur hemen gaude, betiko lekuan. Hau gertatu da? Ezagutzen duzue sentsazioa, ezta? Ezusteko bat ere izan daiteke, espero ez genuen zerbait gure egunerokoan. Abentura bat izan daiteke, edo istripu bat.\nGurean, joan den domekan sustoa izan genuen aita mendian jausi zenean. Ederto dago bera -gogorra da, gero!-, baina egun hura benetan ametsetakoa izan zen. Abentura ere bai, gaurko begietatik ikusita, helikopteroan eroan behar izan zuten-eta Galdakaora. Hori ere ikasi genuen: horrelako istripuren baten buruan kolperen bat hartuz gero, ez da mugitzea komeni, eta protokoloa aktibatzen da menditik helikopteroan ospitalera eroateko.\nZorionez, ospitalean probak egin, dena ondo zegoela ikusi, eta iluntzean etxera bueltatu ginen denok. Kotxean bueltan ginela, zelan zegoen galdetu eta “amesetan moduen” erantzuten zuen aitak.\nBada, amets hori ondo amaitu izana inguruko jende pilo bati zor diogu: Besaide Egunean itzela izan zen aitak eta ingurukook jaso genuen laguntasuna eta babesa. Erdella mendizale taldeko lagunak, Gurutze Gorrikoak, osasungintzan dabiltzan herrikideak, gertuko lagunak, ezagunak, erreskate taldeko ertzainak, medikuak… Denon partez, eskerrak eman gura dizkizuet zuen ardura eta laguntasunagatik. Horrelako egunen ostean elkartasunez betetako herria ez da ametsa, errealitatea baizik. Eskerrik asko!


'Esperientzia artistiko bat familian' tailerra, Beasainen eta Idiazabalen - Goierriko Hitza : Goierriko Hitza\n'Esperientzia artistiko bat familian' tailerra, Beasainen eta Idiazabalen\nHip Hip Urrik! egitasmoak ikastaro bana egingo du urriaren 12an Beasainen eta urriaren 27an Idiazabalen. Izena eman behar da.\nUrretxun Ikertze elkarteak egindako Bizikidetzako horma irudia.\nFamilia giroko kultur aisialdia sustatzeko helburua du Hip Hip Urri! egitasmoak, eta helburu horrekin, urriko asteburuetan lehen hezkuntzako haurrentzako doakoak izango diren kultur jarduerak egiten dira. Aurtengo kasuan, Goierrin, Esperientzia artistiko bat familian izeneko bi saio egingo dituzte 5 urtetik gorako haurrentzat eta familientzat: urriaren 12an, 16:00etatik 17:00etara eta 18:00etatik 19:00etara, Beasaingo Loinazko San Martin plaza azpian; eta urriaren 27an, 17:00etatik 17:30era eta 18:00etatik 19:30era, Idiazabalgo plaza nagusian.\n‘Esperientzia artistiko bat familian’ tailerra\nJolasaren bidez, sorkuntzaren eta artearen munduan murgildu nahi dituzte familiak, “komunikatzeko, esperimentatzeko eta etxeak eta auzoak eraikitzeko”. Arantxa Orbegozo eta Nerea Linazasororen laguntza izango dute. Esperimentazio tailer horietan, pinturak, espazioaren erabilerak, formek eta belaunaldi arteko elkarrizketek sormena garatzen lagunduko diete familiei.\nTailerretan parte hartzeko izena eman behar da aurretik Ikertze kultur elkartean. 943 31 04 61 – ikertze@ikertze.net.


Ezker Iraultzailea - Krisi kapitalistak\nKapitalismoaren historian zehar eman diren gorakada nahiz depresio ekonomikoek aspektu komunak nahiz ezberdinak agertu izan dituzte. Baina krisi kapitalisten fenomenoa modu orokor eta teoriko batean aztertzen denean, interesgarriena fenomeno horren oinarrian dauden kausak aztertzea da, zein den beren funtsezko barne dinamika aztertzea. Marxek bere idazlanetan krisien sistematizazio teoriko amaitu bat utzi ez bazuen ere, bizitzan zehar idatziriko obra guztietan zera frogatu zuen: krisiak eta ekoizpen modu kapitalista elkar loturik daudela eta ezin dela bata bestetik banatu.\nEkonomia burgesaren teorialarientzat ekoizpen prozesua eta metatze kapitalista mugagabea da. Ikuspegi enpirista eta positibista hertsi batez begiratu ohi dute ekonomia eta gizartea. Erabat baztertzen dute kapitalismoa sistema sozial iragankor bat izan daitekeenaren aukera. Historian igaro diren klase dominatzaile guztien ikuspegia partekatzen du burgesiak ere. Horien usteetan pribilegioak ematen dizkien sistema sozioekonomikoa da, hain zuzen ere, giza zibilizazioaren gailurra, gizateriak lor dezakeen hoberena eta azkena. Hori uste zuten Erromako inperioan patrizioek, Erdi Aroan nobleziak eta hori uste du gaur egun burgesiak ere. Azken batean izate sozialak kontzientzia determinatzen duela azaldu zuen Marxek, eta burgesiaren ekonomialariak horren froga baino ez dira.\nOrokorrean ekonomia politiko burgeseko eskola guztiek uste dute krisia lehertzen denean, arazoa konpontzeko egin behar den gauza bakarra ekoizpenaren eta eskariaren arteko oreka berrezarriko duten faktoreak bilatzea dela. Beste modu batera esanda, teoriko burgesen arabera krisi kapitalistak akzidente puntualak dira merkatuko ekonomiak eskaintzen duen ekoizpenaren eta giza zibilizazioaren gorakadako prozesu etengabean. Horrela beraz, akzidenteak direnez krisien fenomenoa behin betiko konpon daitekeela uste dute.\nEkonomia marxistarentzat, materialismo dialektikoan oinarriturik, krisi kapitalistak lantzeko abiapuntua justu kontrakoa da. Sistema kapitalista ez da betierekoa, ez da zibilizazioaren antolamendu sozioekonomiko gorena, klase dominatzaileak esan ohi duen moduan. Horregatik, beharrezkoa da ziklikoki agertzen diren krisiak garapen kapitalistarekin duten erlazioan azaltzea eta kapitalismoak, langile klasearen zapalkuntzan oinarritzen den sistema sozioekonomiko gisa, dituen muga objektiboak ezartzea.\nEkoizpen kapitalistaren anarkia\nSistema kapitalistaren motorra irabazi maximoaren borroka da. Honek, aurreko ekoizpen moduetatik funtsezko ezberdintasuna suposatzen du. Ekonomialari burgesek kapitalismoaren funtzionamendua logiko eta ordenatu moduan agertu nahi izan dute, horren inguruan errealitatetik ezin urrunago dagoen irudi idiliko bat zabalduz.\nHonen aurrean marxismoak bere izaera anarkikoa azaltzen du. Ekoizpen kapitalista ez da plan ekonomiko batean oinarritzen, merkatuaren indar itsuetan baizik, eta hori da hain zuzen ere metaketa kapitalista bere mugen aurka talka egitera bultzatzen duena.\nAzken krisiaren aurreko urteetan, mundu merkatuko potentzietako hazkuntza ekonomikoak, espekulazioak eta informazioaren aurrerapen teknologikoek eman zizkien irabazi ikaragarriek segituan izan zuten burgesiaren teorikoengan eragin handia, eta, historia guztia ahaztuz, “paradigma berrien” inguruko ideiak garatzen hasi ziren. Ekonomia berriaren ziklo birtuosoak ez zirudien amaierarik izan zezakeenik. Eta hala ere, burgesiaren mozkorraldiaren ondoren, errealitateak gauzak bere lekuan ezarri ditu. Azkenean gain-produkzio krisia iritsi da, eta inperialismoaren bihotzetik abiatu da gainera, mundu guztiko ekonomian oraindik bere osotasunean ikusi ezin ditugun ondorioak eragin dituelarik.\nSozialismo zientifikoak krisi kapitalisten kausak sistemaren oinarrian kokatzen ditu, kapitalismoan ekoizpenak hartzen duen izaera sozialean eta jabetzearen izaera indibidualean alegia. Kapitalismoan ekoizpen indarren garapenak eta lanaren banaketa internazionalak erabat eraldatu du ekoizpenaren izaera. Ekoizpena masan gauzatzen da, non milioika langileren parte hartzea ezinbestekoa den sistemaren eguneroko funtzionamendua ziurta dadin.\nLehia kapitalistaren ondorioz, kapital jabeen artean konpetentzia gogor bat dago irabazi tasa handiago bat lortzeko. Normalean kapitalak irabazi tarte handiagoa eskaintzen duten adarretara joaten dira, nahiz eta horrek kapital finkoen gastu handiak suposatu.\nIrabaziek inbertsio gastua konpentsatzen duten bitartean, hori errentagarria izango da, irabaziak ziurtaturik egongo baitira. Baina momentu jakin batean, kontsumo produktuetan gauzatzen diren inbertsio horiek beren mugara iristen dira. Azkenean kapitalaren gain-inbertsio bat ematen da, hau da, inbertsioak ez dira hain azkar amortizatzen edo ez dute irabazirik ematen, merkatua merkantzia horiez saturatzen baita.\nHori da gaur egungo egoera gizarteko adar ekonomiko garrantzitsuenetan. Azken batean merkatuan, kapitalismoak berak pobretu dituen masek ezin dute merkantzien abundantzia hori xurgatu. Momentu horretatik aurrera irabazi tasen erorketa espiral batean jausten da, desinbertsioak, kaleratze masiboak, fabrika ixteak, etab. ematen dira azken batean, ekoizpen indarren suntsiketa. Marxek seinalatu zuen bezala, krisiak ekoizpen indarren matxinada bat dira jabetza erlazio kapitalisten aurka. Ekoizpena soziala izanik jabetzea ere soziala izatea eskatzen dute, interes pribatua ezabatuz.\nGain-produkzio krisi jarraiak metaketa prozesuak dituen mugen isla dira. Muga hauen kausak ez dira bilatu behar ekoizpen prozesutik kanpo, ezta faktore partzialetan ere, ezin baitira ekoizpen kapitalistaren barne dinamikatik eta gainbalioa gauzatzeko modutik banatu.\nKapitalismoa kondenaturik dago sistema sozioekonomiko gisa. Hazkuntza garai baten ondoren krisia emango da beti. Jabetza pribatua eta Estatu nazionala kapitalaren ziklo hazkorraren aurka altxatzen dira, sistema honen behin betiko eraisketarako baldintzak sortuaz. Baina hala ere, Marxek ukatu egiten du kapitalismoak zahartzaroko heriotza natural bat izan dezakeenik. Ez da bere kabuz eroriko, burgesiak beti bilatuko baitu krisitik irtetea nahiz eta horrek langileak fisikoki zapaltzea eta gizateria basakeriara eramatea suposatu.\nKapitalaren propagandistek azkar ahazten dute joan den mendean kapitalismoaren krisiei bi mundu gerrek jarraitu zietela eta Hitler, Mussolini edo Frankorena bezalako erregimen izugarriak izan zirela kapitalak babestu zuena iraultza isolatzeko, bere pribilegioak mantentzeko eta sistemari zutik eusteko. Munduan eta batez ere Europan milioika langile eta gazteren odola isuri zen kapitalisten interesak gailentzeko.\nEgia esan, biolentzia eta suntsiketa gizarte honen bereizgarri naturalak dira, horregatik kapitalismoa ez da erreformagarria. Kapitalismoaren krisia eta ekoizpen indarren aurrerakadak gizartearen eraldaketarako eta beste ekoizpen modu altuago batetarako baldintzak sortu ditu, ekoizpen baliabideen sozializazioan eta ekonomiaren planifikazio demokratikoan oinarritua.\nHala ere, egoera hau erdiesteko, Marxek eta beste hainbat teoriko marxistek behin eta berriz azpimarratu zuten moduan, ezinbestekoa da burgesiari boterea kentzea eta, horretarako, langile klasearen ekintza kontzientea nahitaezkoa da. Kapitalismoaren gainbeherak objektiboki sortzen dituen iraultzarako faktoreez gain, nahitaezko baldintza da iraultza aurrera eramateko masa zapalduen aurrean borroka amaierara arte emateko prest egongo den zuzendaritza iraultzaile bat.


Jesus Egiguren: "Martxa honetan Espainiari Perejil bakarrik geratuko zaio" • ZUZEU\nKonturatzerako liburuak begiratzen ari da Jesús Egiguren, Pello Rubio Txillarreko ugazabarekin, Garoa liburu-dendaren sarrerako lehen apaletan. Zabaleta kaleko 34. zenbakian, urre koloreko patata tortillengatik ezaguna den izen bereko tabernaren parean, bezero bat gehiago dirudi. Gorbata urdin marradunak lepoa inguratzen dio, ziur asko, bere alderdiko askok estutuko liokeena baino lasaiago. Aktore bakarra falta da bake prozesu labainkorra hasiko zuen Txilarreko mahai hura berpiztu ahal izateko. Hitzaldia hankamotz geratu da halabeharrez, Arnaldo Otegik luzerako baitu kartzelan, edo hala iragarri dute behintzat Auzitegi Konstituzionaleko epaileek. Aurrerago antolatu beharko da hiruren arteko solasaldia, antolatuko bada. Hasierako kortesiazko agurren ostean, berotu ahala, ezin du haserrea disimulatu: “Ezker Abertzaleak alderdi egonkor eta sendoa eraikitzea eragoztea dute helburu Bateraguneko atxiloketek, Espainiak beldurra dielako ditu dirigente gehienak kartzelan”. Bizarrik ez ahoan.\nKontraesanetan eroria baino, kontraesana bera dirudi Egigurenek. PSE-EEko ohorezko presidentea da, baina ahots ofizialek dute zokoratzen. Daitor ez dela Loiolako mahaia partekatu zuen Ares burkidearekin mintzatzen. Behar baino lasterrago, amaitu gabeko lanak utzita, erretiratu dutela iradokitzen du: “Beti lanean aritu garenak bota gaituzte eta agintzen jarri dira”. Nor? Ez da argi geratzen, baina, amaiera garrantz horrekin kontrastean kontatzen du ezker espainiarrak sinbolo guztiak galdu dituela. “80. hamarkadan PSOEko ezkerraldeko mitinetan ‘Aquí esa kuskurriña no!’, esaten ziguten UGTko zenbait militantek, espainiar rojigualda altzoan, eta errepublikar batek ‘nire aita bandera hori altxatzen zutenek fusilatu zuten’, erantzuten zien”, dio ohorezko presidenteak. “Bandera errepublikarra ere galdu du ezkerrak”.\n“Euskaldunok ez dugu federalismorik nahi, diferentzia baizik. Eta gainera federalismoa hitz huts bat da. Oraingo antolamenduari ere federalismo dei dakiokegu”. Pedro Sánchez lider sozialista berriak aldarrikatzen duenaren aurka mintzo da politikari aizarnarra. Sozialista denentz zalantzan jartzerainokoa da bere jarrera. Hori ote liburu argitaratu berrian aipatzen duen nuevo vasquismo delakoa? Ordu erdi inguru da hizketan hasi garela, eta 15 bat lagun gerturatu dira Garoara. Jurdan Arretxe kazetaria eta Egiguren jesarri dira eta hastera doa solasaldia. Ikuslegoan ez dago burkide ezagunik. Ezin jakin beti aurretik ala jokoz kanpo dagoen Egiguren.\n“Espainiako eskubiak bera bezalakoak\nez direnak kolonia gisa tratatzen ditu”\nNola azaldu euskal gaia lur hartu berri duen estralurtar bati?\nEsango nioke: ‘gu hemengo tribu zaharrena gaituk. Eta hemen ikusten dukena ez duk Euskal Herria’. Zer gehiago esango niokeen ba… euskaraz hitzegingo balu elkar ulertuko genuke. Bestela ez. Esango nioke, Aizarna ikusten duenak ez duela Euskal Herria ikusten. Egun batzuk bertan pasatzen genbiltzala, kataluniar batek esan zidan: “Vosotros seréis independientes de un día para otro, ¡Habláis todos euskera!”, eta nik erantzun nion, “¿Que todos hablamos euskera? Aquí sí. Vete a Cestona donde todos hablaban castellano cuando yo era pequeño”.\nOtegiren sententzia jakin berritan, zer esaten du Egigurenek?\nNik neuk ezin dut sinistu pasatzen ari dena. Baina beno, Espainiaren dinamika, bere bizitza guztian zehar, zatitzea izan da. Amerikan ez zitzaion ez eta lur puxketa bat ere gelditu. Dena zatituta. Martxa honetan, nik uste dut, Perejil bakarrik geldituko zaiola. Eta Euskadi eta Kataluña baino, lehenago Valentzia, Extremadura eta denak joango direla. Espainiaren problema da, Espainiko eskubiak eta klase altuek, beraiek bezalakoak ez direnak kolonia bezala tratatzen dituztela. Espainia kolonia da beraz, eta kolonia bezala independentziako joerak dauzka. Gerra zibilean etorri ziren historialari amerikarrek esaten zuten hura ez zela gerra zibila, koloniala baizik.\nJesus Egiguren II – ZuZeu\n“Nik uste kartzelatik irtetzean, Otegi\nez dela izango garai bateko Arnaldo”\nArnaldo Otegiren kasura itzuliz. Berriz ere berretsi diote zigorra.\nBai, azken batean gauza bera da. Beste edozein herrik Arnaldo Otegi eta harekin bakea lortu zutenak mimatu egingo lituzke. Eta Rosonek-eta, frankistak izanagatik ere, hori egin zuten. Mario Onaindiarekin bildu eta erraztasun guztiak eman zitzaizkien. Garai hartan libre utzi zirenak, eta haien kausak papelerara bota zitzaizkienak, kartzelako ateak irekita, beraiek bihurtu dira gogorrenak oraingo prozesu honetan. Nik uste Espainian pentsatzen dutela Euskadi eta Kataluniarekin gatazka bat izatea ondo etortzen zaiela politikoki.\nZer aurkituko du Arnaldo Otegik Logroñoko kartzelatik ateratzean?\nArnaldo Otegi izugarrizko injustizia bizitzen ari da. Nik ezagutzen dut zer motibo, zergatik, nola eraman zitzaion kartzelara… eta bueno… ez dut azalduko zergatik. Aurrena min ematen didana, jasaten ari den injustizia da. Nola irtengo den? Lehen uzten zidaten bisitatzen, orain ez didate uzten. Lehen joaten nintzenean, ni baino hobeto zegoen, edo behintzat animo askorekin ikusten nuen, baina nik uste irtetzean ez dela izango garai bateko Arnaldo. Azken bisitan zalantza izan nuen zaborraren inguruko liburu bat eraman ala ez, eta azkenean, penatuta, ez nion eraman. Baina esan nahi nion, ateratzean ez ziotela galdetuko autodeterminación eta hau eta hori… Gipuzkoako hondakinez baizik. Eta ez nik, ez berak ez genekien deus gai hortaz.\nETA elurra udaberrian urtzen den bezala desagertzen ari da?\nEspainiako problemarik handiena zela esaten zuten, eta ez zen egia. Nik uste, problema kontrolatuta zegoela eta Espainiako puzzleko elementu bat gehiago zela, eta bai ezkerrak eta bai eskuinak, jokaera berdintsua izan dutela. Bozka gehiago ematen ditu komando bat atxilotzeak, bakea egiteak baino.\n“Euskadiko eta Nafarroako sozialistek\nez dugu pertsonalitaterik Madrili ezetz esateko”\n27 urte García Goena erail zuela GALek. GALek aldarrikatutako azken hilketa. Zer suposatu du talde armatuak PSOEren historian?\nBa egia esateko, GAL garai hartan eta orain desberdin ikusten dugu, ezta? Gu garai hartan GALen kontra geunden, bagenekielako erantzuna zein izango zen, eta gainera GAL txapuza bat zelako. Baina gauza asko ikusi genituen, ezta? Eta ixilik egon ginen, pentsatzen genuelako guri hori egiten baziguten, beraiek ere gaizki pasa behar zutela. Orain begiratuta… (ixiltasuna) Lotsa sentitzen da. Eta gainera GALek niri lagunak ere hil dizkit.\nETAz ez da jada inor arduratzen. Zein dira egun euskaldunon lehentasunak?\nNik uste dut badela estrategia bat Madrilen eta baita Euskadin ere, Bilduri ahalik eta oztopo gehien jartzeko alderdi politiko gisa kontsolida dadin. Eusko Jaurlaritza oso isilik dago, Madrilen ez da ezer egiten, eta nik uste dut hori Bildu izorratzeko modua dela. Suizidio politiko bat iruditzen zait hori, biharko egunean Euskadik bakean bizi nahi badu, Bildu integratu beharra dago, herri honetako zati handi bat ordezkatzen duen heinean. Bildu integratzen ez den bitartean, herri honek izugarrizko problemak izango ditu.\nBatzar nagusietan PSE-EE Bildurekin akordio batera iritsi zen erreforma fiskala hasteko, eta urte eta erdiren buruan EAJrekin beste akordio sozioekonomiko bat.\nBai, guk beste problema bat daukagu. Gu PSOE gara, ezta? Bildurekin egiten ditugu akordioak Espainian gaizki ikusita daude. Eta orduan, Espainiatik etortzen da agindua. Edozein funtzionariok esaten dizu zer egin behar duzun. Eta nik uste Euskadiko agintari sozialistek ez dutela pertsonalitate nahiko esateko; “ez, ez zaigu komeni eta ez dugu egingo”. Nik uste dut euskadiko alderdi sozialistak soberano izan beharko lukeela PSOEtik.\nJesus Egiguren III – ZuZeu\n“Euskadik eta Kataluniak Espainian segi\nbehar badute, haien baldintzak akordatu beharko dira”\nMahai gainean dago PSOEk aprobatutako proposamen federalista. Euskal Herriarentzako irtenbidea izan daiteke?\nKeba. Euskaldunoi federalismoa ez zaigu interesatzen. Federalismoak, azken batean, berdintasun kutsua dauka eta euskaldunak eta nafarrak eskatzen dutena diferentzia da. Diferenteak izatea. Katalunian eskatzen zutenean txarra zen federalismoa. Orain badirudi ona dela, baina jada Kataluniari ez zaio federalismoa interesatzen. Eta gainera federalismoa hitz bat da. Galdera bat egingo nuke: Espainiako estatu forma zein da? Ez dago definituta konstituzioan, eta nahi bada federalismoa da, nahi bada estado de las autonomías… Espainia, estatu formari dagokionez, definitu gabe dago. Nahi izanez gero federalismoa da. Espainiak behar duena, egungo Konstituzioak esan zuena da, hiru nazionalitate daudela. Garai hartako hitzetan, horrek esan nahi zuen nazionalitateek estatuan egin behar badute, akordio batera iritsi behar dela. Orduan, hemen ez dago ez federalismo, eta ez soluziorik… Euskadik eta Kataluniak Espainian segi behar badute, haien kondizioak akordatu behar dituzte. Gainontzeko guztia hitzak dira.\nKontsulta batek balioko luke?\nNi horrekin oso burugogorra naiz. Nik uste dut, badaudela gauzak kontsulta batek ezin dituenak erabaki. Jendeak pentsatzen du demokrazia kontsulta bat egin eta gehiengoak erabakitzen duena egitea dela. Baina demokrazia gutxiengoen eskubideak errespetatzea da. Nik %51ak %49ari nazionalitatea aldatzeko eskubidea ote duen zalantzan jartzen dut.\n*Jurdan Arretxe kazetariak eta Jesus Egigurenek, uztailaren 24an, Donostiako Garoa Kultur Laborategian izan zuten solasaldiaren zati bat da irakurri duzuna.\nehbildu, elkarrizketa, jesus egiguren, jesús eguiguren, PSE, PSE-EE, PSOE\nZer duzu buruan “Jesus Egiguren: “Martxa honetan Espainiari Perejil bakarrik geratuko zaio””-ri buruz\niñaki 2014-08-05 20:25\nHau dena broma da, ezta ?


Gehienez ere 5 lagunekoak\nOngi etorri Acero Surf Eskolara!\nOrain dela 25 urte baino gehiagotik surfaren munduan murgildutako familia izanik, atsegin handiz partekatuko ditugu urte hauetan zehar surflari bezala bizi izan ditugun esperientziak eta bizipenak . Surfa kirola eta bizi-estiloa da, ongizatea eta dibertsio ugari ematen dizkiguna. Gure helburu nagusia zuek ere gauza bera sentitzea da, esfortzu txikiena eginez eta eraginkortasun eta poztasun guztiarekin surfean ikastea alegia.\nHorretaz gain, surfean aritzen zareten surflarientzako ikastaroak ere eskaintzen ditugu, surf-teknika hobetu eta kirol eder honekin ahalik eta gehien goza dezazuen.\nGure eskolan surf-gidari bat izateko aukera izango duzue, gure ingurua ondo ezagutzen duena eta 4 orduz (joan-etorriak barne) surf jardunaz hobeto gozatu eta baliatzeko aukera emango dizuena, tokirik edota baldintzarik onenez gozatu ahal izateko eta tarte horretan probetxurik hoberena ateratzeko aukera izan dezazuen.\nHalaber, Eneko Aceroren coaching lanez baliatu ahal izango duzue (surfean hobetzeko ikastaroez gain); era horretan, taldeetan zein banaka hobekuntza teknikoan zein txapelketa arloan trebatzeko aukera izango duzue. Ildo honetan, ingurutik irteerak egiteko aukera ere izango duzue (4 orduz, eta ordu betez grabatutako bideoak ikusi eta antzemandako akatsei buruzko hausnarketa eta zuzenketa egingo da). Bestetik, mundu mailan ospe handia duten olatu bikain eta ederrak aurkitzen diren herrialdeetara bidaiatzeko aukera ere eskaintzen dizuegu; besteak beste, Maldivak, Bali, Maroko, Mentawaii, etab…\nGainera, kirol talde eta klubekin lan egiten ohituta gaude eta surf arloan dauzkagun ezagupenez gain, ostatua eta kirol-instalazio paregabeak ere eskaintzen dizkizuegu KIROLARIEN EGOITZA FADURAegoitzan,alegia.\nZuon zain gaude,


Donostian hizlari blogez eta sare sozialez — Eibar.ORG | Eibarko peoria\nHemen zaude: Hasiera / Blogak / Ingelesen hilerria / Donostian hizlari blogez eta sare sozialez\nDonostian hizlari blogez eta sare sozialez\nLuistxo Fernandez 2005/12/19 16:12\nBihar asteartea, hilak 20, mahai-ingurua dut Donostian, eDonostia udal ekimen teknologikoak antolatua: blogen fenomenoa eta sare sozialak.\nEuskal Herrian egin nuen azken hitzaldian gaztelaniaz hitz egin nuen, eta lotsatu samar geratu nintzen. Egia esanda, ez dakit nola hitz egingo dudan bihar. Powerpointa euskaraz eroaten saiatuko naiz, baina hizketaldia seguruenik erdaraz izango dela susmatzen dut. eDonostiak ez du ez izenbururik euskaratu bere gunean, behintzat.\nHizlari nor diren ez du jartzen, baina CodeSyntaxetik neu noa, Luistxo Fernandez, eta Alianzo-tik Jose Antonio del Moral. Euskara ikasten dabil Del Moral, baina ez dut uste euskaraz emango duenik... Hispavistatik ez dakit nor doan, baina enpresa horrek ez du euskaraz sekula ezer egin. Eta ni, ba, neure kontraesanekin joango naiz...\nLarratxoko eDonostia zentroan 18.30etan, teorikoki 20.30ak arteko denborarekin.\nBeste batzu ere ez gaude kontraesanetatik libre. Atzo, eDonostiak antolaturiko Internet Astea delakoan, sofware libreaz aritu ziren. Linuxen onura eta goraipen guziak azaltzeko aurkezpena, XP kargatua zuen portatil batean egin zen... Eskerrak aurkezpena OpenOffice dokumentu bat zela!.


Fortnite App Store eta Play Storetik ezabatu dute - Berriak - Game Erauntsia - Bideojokoak euskaraz\nFortnite App Store eta Play Storetik ezabatu dute\nLander Unzueta | 2020/08/17 11:00 Berriak\nOrdainketa sistema berria ezartzearen ondorioz kendu dute bideojokoa Applek eta Googlek. Epic Gamesek akzio legalak hartu ditu.\nApplek Fortnite iOS sistema eragileko App Storetik kentzea erabaki du. Ordu batzuk geroago Googlek erabaki berbera hartu du, eta Play Storetik desagertu egin da battle royalea.\nEpic Gamesen jokoak ordainketa sistema berria ezartzearen ondorioz atzo arratsaldean ezabatu zuten jokoa mugikorrentzako sistema eragileetako saltoki erabilienetatik. Izan ere, Applek eta Googlek ezarritako %30eko tasa ekiditeko asmoz inplementatu du ordainketa sistema Epicek.\nApplekoek The Verge webgunean azaldu dutenez, Epic Gamesek “App Storeko zerbitzu-baldintzak urratu ditu”. Epicek baldintza horiek onartu ondoren “tratu berezia jasotzeko presioa egin” dutela diote sagarraren markakoek; baldintza horiek garatzaileei “aukera berdintasunarekin lehiatzeko” balio diela nabarmendu du Applek, eta modu horretara saltokia “arriskurik gabekoa” izatea ahalbidetzen dutela.\nEpicekoek ez zuten itxaron sagarraren mugimenduari erantzuteko. Monopolio-demanda egin diote Apple-i. Gainera, sare sozialetatik Applek 1984an argitaratutako iragarki ospetsuaren parodia zabaldu dute #FreeFortnite traolarekin, “App Storeak ezarritako monopolioari aurre egiteko”.\nGooglek erabaki berbera hartuta, Epicek Androiden arduradunei ere demanda jarri die. Googlen saltoki digitaletik desagertu bada ere, Epic Gamesen launcherra jaitsu eta instalatu daiteke Androiden, Fortnitera arazorik eman gabe jokatzen jarraitzea ahalbidetuta.


Gerinda Bai bi: KORSIKA: ZIKLO POLITIKO BERRIA HASTEAR\n2017ko abenduko Korsikako hauteskundeek bertako nazionalismoaren garaipena ez ezik, ondorio politiko nabarmenak ere ekarriko dituztela uste dugu. Izan ere, “Pe a Corsica” koalizioak lortutako emaitza historikoak (botoen %56,5 bigarren itzulian) frantziar jakobinismoaren jarrera politiko zurrunak bigundu beharko lituzke: hemendik aurrera Parisek ezin izango du entzungor jarraitu irlako abertzaleen eskakizun politikoen aurrean. Are gutxiago kontuan harturik nazionalistek gehiengo absolutu oso zabala (63 eserlekutik 41) eskuratu dutela Korsikako Asanblada berrian.\n“Pe a Corsica” koalizioak (“Femu a Corsica” autonomistak eta “Corsica Libera” independentistak osatua) bere ibilbide arrakastatsua jarraitzen du. 2015eko eskualdeetako hauteskundeetan estreinatu zen, Korsikako Biltzarrean %45eko ordezkapena lortuz, gehiengotik gertu. 2017ko Frantziako ekaineko hauteskundeetan bere arrakasta sendotu zuen, uharteko 4 diputatuetatik 3 eskuratuz. Aurreko abenduko emaitza bikainak (%65eko ordezkapena irlako Asanbladan), beraz, goranzko joera baten ondorio zuzenak dira, Parisek oso kontuan hartu beharko duena.\nJoera horren atzean hainbat faktore daude: FNLC talde armatuaren desagerpena 2014an, abertzaleen arteko elkarlana erraztu zuena. Uharteko eskuin eta ezker frantsesaren diskurtso jakobinoaren gabeziak, korsikarrak -batez ere gazteak- gero eta gutxiago motibatzen dituena. Eta autonomia zabalaren aldeko diskurtso ilusionagarria nazionalistek ondo landu izatea, herritarrekin oso ongi konektatu duena.\nHauteskunde hauen bidez Korsikak Lurralde Kolektibitatearen estatusa lortu du, orain arte uhartean zeuden bi departamenduen ordez. Praktikan, horrek esan nahi du irlako Asanblada Nagusiak autonomia eta eskuduntza gehiago izanen dituela. Noraino iritsiko diren eskuduntza horiek inork ez daki oraindik, Pariseko gobernu zentralarekin negoziatu behar direlako. Orain arte Korsikako Asanbladak ez du botere legegilea izan, adibidez, Parisek ez baitio inoiz inori transferitu ahalmen hori, bere jakobinismoaren seinalea.\nBotere legegilea eta fiskalaz gain, hiru dira abertzaleen eskaera nagusiak: korsikeraren koofizialtasuna, egoiliar estatusa eta preso politikoen (FNLCrenak) amnistia.\nHizkuntzari dagokionez Frantziak iraultzatik datorkion tradizio jakobino luzea dauka, linguizida ere badena: Konstituzioak hizkuntza bakarra onartzen du (frantsesa, jakina) eta Korsikako Asanbladan abertzaleak korsikeraz mintzatzeak, esaterako, frantses asko asaldatzen ditu. Arlo honetan urratsak emateak, bestalde, euskaldun, bretoi edo alsaziarren gogoak ere suspertu litzake.\nEgoiliar estatusak turismo masiboaren aurkako ereduari eta bere ondorio gaiztoei aurre egin nahi die, irlako biztanleriaren onerako. Korsika Frantziako lurralde pobreenetako bat da, turismoa da bere sektore ekonomiko nagusia, eta abertzaleak garapen ekonomiko iraunkorra bermatzen duen beste eredu baten alde daude.\n“Pe a Corsica” koalizioa osatzen duten bi indarrak, autonomista eta independentista, bat datoz epe laburreko helburu nagusia uharterako autonomia zabala lortzea dela onartzean, autodeterminazio erreferendumaren aukera baztertuz. Jean-Guy Talamonik, “Corsica Libera” alderdi independentistaren buruak, jakin badaki hurrengo 10 urteetan autonomia sendotu egin beharko dela independentziarantz jauzi egin aurretik.\nGilles Simeoni eta Jean-Guy Talamoni dira “Pe a Corsica” koalizioaren aktibo nagusiak. Simeoni zen koalizioaren zerrendaburua, eta orain arteko Korsikako gobernuaren presidentea. “Femu a Corsica” alderdi autonomistaren burua, behin baino gehiagotan esan du bere ametsa Kataluniaren antzeko autonomia lortzea dela, nahiz eta bertako prozesu independentistarekin ados ez egon.\nJean-Guy Talamoni, “Corsica Libera”ren burua, aldiz, betiko independentista da. Korsikako Asanbladaren presidentea izan da orain arte, eta Kataluniako prozesu independentista sarritan txalotu du. Ekitaldi ofizialetan inoiz ez du Frantziako ereserkia abesten, eta ez du Frantziako xingola eramaten. Korsikeraz hitz egiten du dituen aukera guztietan, frantziar jakobinistenen aztoramena eraginez.


Agure bat banketxeko eskaileretan erori eta hiru hilabetera hil egin zen | Revista\n: Agure bat banketxeko eskaileretan erori eta hiru hilabetera hil egin zen\n79 urteko gizon bat erori egin zen banketxe baten atarian eskubandarik ez zuten eskailera batzuetan. Izterrezurra hautsi zuen eta horren ondorioz hil egin zen hiru hilabete geroago. Alabek banketxearen aurkako demanda jarri zuten eta aitaren heriotzak eragin zien kalte moralagatik bosna milioi pezetako kalte-ordaina eskatu zuten. Begibistako jotzen zuten banketxearen zuhurtzigabekeria eskaileratan eskubandarik ez izateagatik, hain zuzen ere pertsonentzat lagungarri izatea baita horien funtzioa eta alaben aburuz, eskubanda egon izan balitz, erorketaren ondorioak txikiagoak izango zirelako. Baina Auzitegi Gorenak, 2000ko martxoaren 28ko epai bidez, ezetsi egin zuen hildakoaren alaben kalte-ordain eskaera, ezinezko baita heriotzaren eta banketxearen jokaeraren artean kausa-efektu erlaziorik ezartzea. Ez du zuhurtzigabeziatzat jotzen eskubandarik ez izatea (istripua gertatu ondoren jarri bazuen ere); eskailera horietan beste gertaera mingarririk ez zela gertatu eta erorketa zenduaren egoera psikofisiko kaskarraren ondorio izan zitekeela adierazi zuen. Esandakoagatik, banketxearen aldetik zabarkeriarik ez zela izan uste du Auzitegiak eta, beraz, alabek ezarritako errekurtsoa ezetsi eta kostuak ordaintzera kondenatu zituen.


aurki.com > Jarioa > Pertsonalak > Alua Mundua!\nOker ez banaiz, 84an hasi nintzen lanean Euskal Telebistan, otsailaren batean izango zen seguru, joan zen mendean , prefosta. Segur dakidana da Maite Iturbe eta biok hango atean lehengoz sartzean egin genuela elkarren ezaguera bi txito jaioberri baizik ez ginela. Hark numerozaleen oposizioak bezala, nik artisten oposizioak nituen gainditu. Kultura programak egiteko gidoigile gisa ninduten [ ] 2015/09/01 - 09:57:19\nEz nintzen bertan izan eta ezin kontatuko dut gauza handirik, baina aurrekari itzel bat ekarria du Uztailean Zalgize-Irurin jokatu den PIERRA LHANDE pastoralak: euskarara ekarria bazen ere, estraineko aldiz jokatu da frantsesez sortutako testu bat. Harrituta nago nola ez duen honek hauts gehiagorik harrotu, batez ere pastoralzaleen artean eta nola ez dituen jokalariak eurak aztoratu, [ ] 2015/07/29 - 13:11:01\n2015/07/20 - 18:06:07\nAberria ipurdian irtendako erlakiztena izaten da, batzuetan. Bai, badakit hiztegietan beste definizio batzuk agertzen direla, jaioterria eta nazioarekin dutenak zerikusia, baina zer nahi duzu esatea, irakurle, gure aberri hau, arkadia beharrean, zorne eta guzti agertzen zaigu nahi baino gehiagotan. Gazte ginela, Leninek erakutsi zigun herria, nazioa eta estatua kontzeptuak bereizten. Baina aberri galduaren mina lehenagotik [ ] 2015/06/24 - 11:46:03\n2015/06/19 - 23:03:04\nLiburu on eta txar asko irakurtzea egokitzen zait nire lanak hartara behartuta. Liburu ia guztietara, gainera, aurriritziz beteta sartzen naiz. Esan nahi baita, lehenengo lerroa irakurri aitzin, halako aldarte zehatz bat edukitzen dudala liburu bakoitzarendako, ezdeusak bezain ia infinituak izaten direlarik horretarako arrazoiak: egilea ezagutzen dudalako, ezagutzen ez dudalako, haren azken liburura gorotza iruditu zitzaidalako, [ ] 2015/06/05 - 00:34:02\nBai, atzera ere Kepa Altonaga etorri zaigu bere saiakera bikain horietako batekin. Lehendik ezagutzen genizkion beste hainbat, baina honek adina ez gaitu inongo bestek libertitu, kitzikatu eta poztu. A ze liburu bikaina nire antzeko irakurle batentzat! Izango da euskara bera duelako hizpide edo izango da ematen dituen erreferentzia gehienak ezagutzen ditudalako, baina a ze gozatua [ ] 2015/05/04 - 12:53:02\nOsaba Anjelek burua galdu zuen egunean, sekulako itsasgora egin zuen gure hirian eta plaza ondoko lorategietako parterreak ere busti zituen kresalak, krabelinak ia itotzeraino. Mareabehera ere itzela izan zen eta sekula ikusi gabeko izkira eta karramarroak bistatu ziren putzuetan. Gero jakin genuen, iraila izateaz gain, planeta guztiak jarriak zirela herrenkadan, iduneko baten perlen antzera. Seguruenez, [ ] 2015/04/20 - 16:08:04\nETB1eko âEuskaldunakâ saioaren izenaz\nAbenduaren 30ean emango du ETB1ek EUSKALDUNAK izeneko saioa, gaueko programaketaren barruan. Besteak beste, SAUTRELA eta HIZKAMIZKA saioak egin ditugun lantalde berak egindakoa da, jende gehiagoren laguntzaz, jakina. Zalantza handiak ukan genituen saioarentzat izen bat hautatzerakoan, EUSKALDUNAK deitzea anpuloso xamarra gerta baitakioke bati baino gehiagori, baina Nikolas Ormaetxeak, Orixek, eman zigun horretarako baimena edo aitzakia. Berak  2015/03/05 - 17:46:01\nEz du askorik atertu handik hona, baina ez zait sekula kenduko burutik, Concha GarcÃa Campoy eta Angeles Caso aurkezle zitueneko Telediario hura. Espainiako telebistaren kate publikoan, prefosta. Bi emakume hauek halako berritasun bat ekarri zioten informazioa kontatzeko moduari, nolabaiteko progresismo baten itxura bai, behintzat. Eta itxura diot, orduan ireki baitzitzaizkidan begiak informazioa era maltzurrean erabiltzeari [ ] 2015/02/16 - 16:56:03


Urretxuko txistulari bandak 60. urteurrena ospatu du - Otamotz : Otamotz\nUrretxuko txistulari bandak 60. urteurrena ospatu du\nIgandean kalejira berezia egin zuten\nUrretxuko txistulari bandak 60. urteurrena ospatu zuen igandean. Koronabirusa dela eta, ezin izan zuten deialdi berezirik egin. Hala ere, 20 lagun elkartu ziren. Beteranoek ohiko kalejira egin zuten eta gazteenek San Martin, Aparizio, Mundo Mejor, Basagasti eta Santa Barbaran jo zuten. Ondoren, bi taldeek elkarrekin jo zuten. Urretxuko txistulari bandak 1960ko Euskal Jaian egin zuen lehen kalejira. Zorionak!


Aritz Arberas txirrindulari prestatzaile fisiko profesionalarekin solasaldia egingo dute gaur - Amurrio - Aiaraldea.eus\nAitor Aspuru Saez 2019-12-27 08:28\nAritz Arberas iaz Artziniegan egindako mahainguruan. / Aiaraldea.eus\n19:00etan izango da hitzordua Katekesi Aretoan eta aurretik galderak bidaltzeko aukera eman dute.\nAmurrio Txirrindulari Elkarteak 50 urte beteko ditu 2020an eta urteurrena ospatzeko egitarau zabala eta interesgarria prestatzen ari da. Duela aste batzuk Mikel Landa gonbidatu zuten eta gaur, ordea, Aritz Arberas amurrioarra egongo da prest galderak erantzuteko.\nUrtarrilaren 3an Lourdes Oyarbidek gauza bera egingo du ordu berean eta urtarrilaren 10ean, ordea, Abel Antonek.\nArberasek puntako txirrindularitzan lan egiten du, eta egun Astana eta Bahrain Merida taldeetako prestatzaile fisikoa da, baita Euskadi Fundaziokoa ere.\nTxemi Kintana kazetariak bideratuko du elkarrizketa 19:00etatik aurrera Katekesi Aretoan eta twitter bidez galderak egiteko aukera zabaldu dute, parte hartzea sustatzeko. Aiaraldea hedabideak jadanik berea egin du.\nAritz Arberas @Arpax "Amurrio Txirrindulari Elkartearen" hurrengo hitzaldiko protagonista izango da. @Bahrain_Merida @AstanaTeam @FundaCiclisEusk taldeetako prestatzaile fisikoa abenduaren 27an, ostiralean, izango da Katekesi Aretoan arratsaldeko 7etan. Zure zain gaude.\n— txemi kintana (@txemikintana) December 20, 2019\nGaldera bat @Arpax-entzat, norekin egin behar izan duzu ahaleginik handiena zure gomendioak eta irizpideak jarraitzeko sasoian egoteko?\n— Aiaraldea.eus (@aiaraldea) December 27, 2019\nErredakzioa 2019 uzt 05 Aiaraldea\nAiaraldeko txirrindularitza zale eta profesionalak batu ditugu munduko lasterketa ospetsuari buruz aritzeko: Tourra. Mikel Landak ere mezu bat bida...\nAitor Aspuru Saez 2019 abe 07 Amurrio\nMikel Landa txirrindulari profesionalak solasaldia eskaini zuen ostegunean, Amurrio Txirrindulari Elkarteak gonbidatuta. Katekesi aretoa bete zuten...


Lanbide Heziketako Irakasle Teknikoen eskubide guztiak bere horretan mantentzea eskatu diogu Hezkuntza Departamentuari - Steilas\nSTEILAS, AFAPNA, ELA eta UGT sindikatuek, Lanbide Heziketako Irakasle Teknikoen eskubide guztiak bere horretan mantenduko dituen negoziazio prozesu bati ekiteko eskatu diogu Hezkuntza Departamentuari.\nGaur, martxoak 23, Senatuko osoko bilkurak Lanbide Heziketa antolatu eta integratzeko Lege Organikoaren proiektua eztabaidatu eta bozkatuko du. Lege berri horrek Lanbide Heziketako Irakasle Teknikoen arazoa konpontzeko aukera ematen zuen. Baina badirudi lege berria onartuko dela zuzenketarik onartu gabe, eta unibertsitateko gradurik ez duten LHko irakasle teknikoak lanik gabe geratuko direla.\nOrain arte, irakasle tekniko horiei unibertsitateko gradua edo goi-mailako teknikariaren edo teknikari espezialistaren titulua eskatu zaie. Gainera, zenbait espezialitatetan, irakaskuntza horiek emateko prestakuntza teknikoa nekez eskaintzen dute unibertsitateek, eta, beraz, ezinbestekoak dira goi-mailako titulazio teknikoa edo teknikari espezialista duten irakasleak.\nSTEILAS, AFAPNA, ELA eta UGT sindikatuek eskatzen dugu irakasle horiek alde batera ez uzteko, eskatutako baldintza guztiak beteta sartu baitira Funtzio Publikoan, eta, kasu askotan, irakaskuntzan sartzeko beharrezkoa den prestakuntza pedagogikoa eta didaktikoa eskuratzen ari baitira gaur egun. Era berean, Hezkuntza Departamentuari eskatzen diogu lehenbailehen has dezala negoziazio-prozesu bat, bere hezkuntza-eskumenak erabiliz, irakasle teknikoen eskubide guztiak bere horretan mantentzeko eta Lanbide Heziketaren beraren hezkuntza-kalitateari eusteko.\nBestetik, LOMLOEk hamaikagarren xedapen gehigarrian ezartzen duenez, unibertsitateko titulazioa duten irakasle teknikoak Bigarren Hezkuntzako irakasleen kidegoan sartzen dira. Urte eta erdi geroago, Hezkuntza Ministerioak xedapen hori ez gauzatzeaz gain, ez du hura garatzeko prozesua hasi ere egin.\nBeraz, honako hau eskatzen dugu:\n1. Unibertsitateko titulazioa duten LHko irakasle guztiak berehala sartzea Bigarren Hezkuntzako Kidegoan.\n2. Sindikatuekin negoziazioak hastea irakaskuntzarako titulazio baliokideak zehazteko.\n3. Kidego honetako irakasleen diskriminazioari ez; lan berdina, lan-baldintza eta baldintza profesional berdinak.\n4. Hezkuntza-kalitatea gure Lanbide Heziketan. Gogorarazi nahi dugu enpresan eskuratzen diren trebetasun teknikoez gain, ikasle guztiek ikastetxeetan eskuratzen dituzten hezkuntza-gaitasunak ere behar direla: ikasten ikastea, gizarte-erantzukizuna eta herritarren konpromisoa, teknologiak erabiltzeko trebetasunak, autonomia eta ekimen pertsonala… Horregatik, hezkuntza-ziklo guztiak ezin dira DUALera pasatu, Lanbide Heziketaren etorkizuneko araudian planteatzen den bezala.\nIruña, 2022ko martxoaren 23a\naitor2022-03-23T12:09:38+01:002022 23 martxoa |Albisteak, Nafarroa, Ordezkoak Nafarroa, Prentsa Oharrak|


Orsay museoak barkamena eskatu du emakume bati bere eskoteagatik sarrera ukatzeagatik — Gaztezulo\nOrsay museoak barkamena eskatu du emakume bati bere eskoteagatik sarrera ukatzeagatik\nOrsay museoak barkamena eskatu du emakume bati bere eskoteagatik sarrera ukatzeagatik Jeanne, Orsay museora bere eskoteagatik sartzen utzi ez zioten ikasleak, salatu zuen jazoera Twitter-en. https://www.gaztezulo.eus/albisteak/orsay-museoak-barkamena-eskatu-du-bere-eskoteagatik-emakume-bati-sarrera-ukatzeagatik https://www.gaztezulo.eus/albisteak/orsay-museoak-barkamena-eskatu-du-bere-eskoteagatik-emakume-bati-sarrera-ukatzeagatik/@@download/image/musee-dorsay.jpg\nJeanne, Orsay museora bere eskoteagatik sartzen utzi ez zioten ikasleak, salatu zuen jazoera Twitter-en.\nTxiste bat dirudi, baina Pariseko Orsay museoak emakume bati sarrera ukatu zion eskotedun soineko bat zeramalako. Kontua da museo ezagunak bere baitan dituela biluzik agertzen diren pertsonaien pinturarik ezagunenetako batzuk. Hala ere, ikasle gazteari bere jakarekin eskotea nolabait tapatzeko eskatu zioten sartzerakoan. Honen aurrean Jeanne-k Twitterren salatu zuen bizitako egoera ikusgarritasuna emanez museoan bizitakoari, neurriak ez baitu ez hanka ez buru.\nGutun irekia museoari\nOrsay museoari gutun irekia. Diskordiaren soinekoa ere atxikitzen dut (lau ordu lehenago aterea). Honela hasten da Jeanne-ren testua: Arratsalde beroa da eta besoak, bularraldea eta bizkarra agerian uzten dira Parisen, ez nuen sekula pentsatuko diskordia gai izan zitekeenik nire eskotea.\nBere testuan adierazten du geldiarazi zuen zaindariak modu nahiko desatseginean jokatu zuela: ez zien bere bularrei begirik kentzen. Galdetzen diot zer gertatzen ote den, ez dit erantzuten, zuzen zuzen nire bularrak begiratzen ditu, izugarri deseroso sentitzen naiz, ez dut ulertzen zer gertatzen den, adierazi zuen Jeanne-k. Langileak erantzun zion bakarra hauxe izan zen: Lasai andrea, arauak arauak dira.\nOrsay museoak eman zion irtenbide bakar bezala eskotea jakarekin estaltzea izan zen sartu nahi baldin bazuen. Jeanne harritu egin zen: Ez dut jaka jantzi nahi etsita, behartuta eta lotsatuta sentitzen naizelako, iruditzen zait mundu guztiak bularrak begiratzen dizkidala. Jada nire bularrak besterik ez naiz, emakume sexualizatu bat besterik ez, baina museoan sartu nahi dut.\nParadoxikoki, Orsay museoak bere bilduman emakumeak biluzik erakusten dituzten obra ugari ditu, horien artean Gustave Courbet-en Munduaren jatorria. Museoaren barruan daude emakume biluzien koadroak, emakume biluzien eskulturak, bizkarra begi bistan duten bisitariak, zilborra agerian duten ikusleak... baina guztiak argalak eta bularrik gabeak. Nire buruari galdetzen diot eta museoan zeuden beste emakumeen arropekin sartzen utziko ote ninduketen, idatzi zuen Jeanne-k.\nZer diote Orsay museoko arauek?\nMuseoko araudiaren 7. artikuluak, non eskuragarri dagoen bere webgunean, bisitariak jantzi egokiak janztera behartzen ditu, baina ez du argitzen zein diren jantzi egoki horiek. 14. eta 35. artikuluek aipatzen dute museora sartze debekatu daitekeela norbaitek bere jantzien bidez lasaitasun publikoa artegatu dezakeela uste bada.\nAzkenik, Orsay museoak Twitter-en komunikatu labur bat argitaratu du gai honen inguruan, barkamen eskean. Bisitari batekin egon den jazoeraren berri izan dugu. Benetan sentitzen dugu gertatutakoa eta barkamena eskatzen diogu, non jarri garen pertsona horrekin kontaktuan horretarako.\nJeanne-k ordea, ez du museoari boikota egitea bilatzen: Ni neu itzuliko naiz. Gogoratzea nahi dudana da ikustaraztea emakumea oraindik ere, egunero diskriminatzen dela.


Demaseko jaialdia Kilometroak 2016ko abestia aurkezteko - Bergara - Goiena.eus\nDemaseko jaialdia Kilometroak 2016ko abestia aurkezteko\nGoiena 2016-05-21 01:11\nIkusgarria izan da Demasa Jaialdia, Bergarako Kilometroak 2016ko abestia zuzen-zuzenean estreinatzekoa. Denetik eta onetik, ikuskizun arin eta dinamikoan. Erritmo biziz dantza, musika, artea, akrobazia, magia… bata bestearen atzetik, umorearen laguntzarekin eta irudiz apaindurik. Amaiera borobila izan du, gainera, Emon taldearekin.\nJaialdiak ordubete pasa iraun du eta iluntzearekin bat hasi da, baina sarrerakoak ere ikusgarriak eta entretenigarriak izan dira: Bergarako Erraldoi Taldearen eta trikitilarien kalejira eta Azkaiter Pelox Trioren emanaldia. Unai Azkarate eta bere taldea sasoitsu, blues, soul eta rock doinuekin. Iñaki Mataren kaleko txotxongilo ikuskizunak ere harridura sortu du frontoi aurrean, jendea barrura sartzen ari zela.\nBarreras ikuskizunean, gurpildun aulkia erabili du maisuki Iñaki Matak, objektuak, txotxongiloak eta clown-aktoreak bat egiten dutelarik.\nBehin barruan, arrautza hausteaz bat jaio da ikuskizuna; Asierrek, Amaiak eta Ekaitzek musika goxoa ekarri dute agertokira eta Markel Uriartek erakutsi du maisua dela bizikletaren gainean, sinesgaitzak direnak egin ditu errubera bakarrarekin saltorik salto, oztopoak gaindituz; Asier Kidam magoak ere zur eta lur utzi ditu bertaratuak, sokak, kateak, anilak, globoak… eskulan zituela. "Zela egin du?".\nTxalo zaparradak jaso ditu Olmar Elejagaren, Manex Alberdiren, Mikel Arantzetaren eta Pedro Alonsoren banako bereziak, hori artea hori euskal dantza, break dantzarekin edota beste jatorri eta estetika batzuetakoekin fusionatzeko orduan. Aritz Alustiza trikitiarekin eta Ekaitz Otxoa eta Aitzol Gandiaga txalapartan.\nAzken traka izan da Emonen emanaldia eta, amaieran, Demasa abestia zuzen-zuzenean lehenengoz. Hiru bider jo dute, Joanes Plazaolak eta Olmar Elejagak trikiti doinuekin maisuki dantzaz apainduta, eta Aranzadi ikastolako neska-mutikoek ahotsa jarrita. Orduan bai txaloak eta jendea poz-pozik!\nOrdurako amaitu du margolana Ander Barrusok. Demasa horma irudia, ikastolako arbela bailitzan, etxe artetik, jende artetik. Klerazko artelana.\nIkusgarria jaialdia, aldi berean, zuzenean, eta pantailan erakutsita. Oihan Vega eta Amaia Txintxureta ere maisuki aritu dira.\nJendea gustura, ikuskizuna azkar, labur, igaro den sentsazioarekin. Laburra, arina, ederra!\nKilometroak 2016ko abesti ofiziala aurkezteko jaialdia\nImanol Soriano 2016 mai 21 Bergara


Hiriak eraikitzeko irizpideak nolako, hiriak halako\nZer eta noren arabera eraiki hausnartu dute Garbiñe Pedroso arkitektoak eta Izaskun Aseginolaza EHUko irakasleak.\nGarbiñe Pedroso Conejero. Ari Arkitekturako kidea\nHiria zera dinamiko bat da. Gehienean hormigoiz eta lurzoru gogorrez, material ustez egonkorrez, kotatu eta baldintzatu nahi izan den dinamismoa. Fluxu eta asmo anitzen topaleku, etengabeko eraldaketa oinarri duen ingurune naturalean betiereko nahi espazialez mugatua. Nortzuek eta zertarako pentsatzen, eta horren arabera eraikitzen dituzten hiriak galderei arretaz so egitea, nola eta zergatik bizi garen, edo biziaraziak garen, ulertzeko abiapuntu nagusia da.\nGizon-emakumeek euren oinarrizko beharrei modu aberatsean eta komunean elkarrekin erantzutea helburu izanda sortu genituen hiriak; eta haien garapenak ere, egun, zio komun hauei xerka beharko luke jarraitu. Batetik, bizitzaren sostengu den lurra zainduz; bestetik, bilbe sozial sendoa osa dezaten pertsonak zainduz; eta amaitzeko, baliabideen banaketa justu batez, era guztietako soberakinak modu orekatuan birbanatuz. Asmo kolektiboei modu eraginkorragoan eta orekatuagoan erantzuteko tresna eder zatekeen hiria. Sarritan, ordea, kolektibitate batzuentzat, neurri gero eta handiagoan guztiontzat, mehatxu larri bilakatu da; zenbaiten interesak besteen bizkar eraikiak izan direnean.\nOinarrian, txertatzen direneko lekua, ingurune fisiko zein klimatikoa, eta zergatik ez, baita soziala ere, izan dute abiapuntu hiri bilbeek. Mendez mendeko ezagutzen transmisioz garapen itxuraz espontaneoz eta instintiboz tokian tokiko naturaren eta pertsonen neurrira eraikitako espazio aberatsak ditugu nonahi. Arrazoiak ere, ordea, bere bidea egin du. Gainera, aukera integratzailea baino hausturaren bidea hartu zuen, denborarekin leuntzen joan den talka proposatuz. Atzera, soluzio unibertsalak baztertuz doaz; orain, egungo ezagutza berritzaileek eskainitako arrazoiarekin tokiko jatorrizko baliabideak eta jakinduriak balioan jarri eta berreskuratzeko garaia da.\nEspazio eraikiek, eta haien arteko hutsuneek, haiek biziko dituzten pertsonen bizitzak baldintzatzen dituzte. Hiri eskubidearen aldarriak, kezka honetatik abiatuz, hiria bizi duten pertsona guztiek hiria pentsatzeko testuinguruetan eta bere garapena baldintzatuko duten erabakietan parte hartze zuzenerako duten askatasuna ozen eskatzen du. Bizi ditugun espazioak ez dira neutroak; sexu desorekaren adierazgarri, eta eragile, sarritan adina edo arraza izan dezakete, eta, gainera, klasistak dira; bai beren eiteari esker eta bai bertan ahalbidetzen diren prozesuez baliatuz. Komunitate bete-bete baten xerka hirigintza barneratzailea bide; prozesu sozialak aldatzeko pausoak haiek baldintzatzen dituzten espazio eraikien egitura zurrunak eraldatuz iritsiko baitira.\nGuztion asmo onek baino sakonagoa den gutxi batzuen interesek marraztutako arrastoa erakusten dute gure hiri bilbeek. Oihan arriskutsuetatik babesteko eraikia izan zena planetaren eta pertsonen ongizatea mehatxatzen duen oihan arriskutsu bihurtuz. Planetaren eta hura aberasteko asmoz bizi esperientzia gosez iritsitako guztien neurriko auzo eta hiriak eraikitzeko eredu, praktika eta dinamikak pizte eta orokortze garaian gaude; hauxe planetaren eta pertsonen ongizatearen mugak eskaintzen digun azken aukera bakarra.\nNorbanako bakoitzak, bere gogoz, hiria den zera dinamikoa, hark bera baldintzatzen duen neurri berean, edo handiagoan, eraldatzeko gaitasuna du. Agintarien zain bagaude beranduegi izango ei da, eta herritarrok bakarka jardunda gutxitxo izango omen. Guztiok arduraz komunitatean arituz gero, etorkizun hurbila orainean kolektiboki eraikiz, XXI. mendeak oparitutako erronkei airosoki aurre egiteko tresnak eta jendartea prest ditugu.\nHiritarren hiri eredua\nIzaskun Aseginolaza. EHUko arkitektura irakaslea\nDuela hamarkada bat hirien plangintza hazkunde etengabearen menpe zegoen. Ez zegoen hiria nondik eta nola garatu behar zen hausnartzeko denborarik. Jakina da, ordea, hiri eredu hura agortu egin zela eta ordudanik berri bat garatu beharrean gaudela. Edozein kasutan, gaur egun onartua dago hiri eredu egokiena lurzoru kontsumo berria suposatzen ez duena dela. Edo, beste modu batean esanda, hazkunde berriak eta jasangarritasuna ez datozela bat.\nGure hirien garapenari buruzko eztabaida eraberritze edo birmoldaketa bezalako kontzeptuen inguruan ematen da gaur. Hirien koherentzia hobetzeko aukera dugu, bai eta hiriek naturarekiko duten erlazioa berreskuratu eta hobetzeko erronka ere. Beraz, momentu paregabea da.\nHiri eredu berria zehazterakoan, badira behingoz kontuan izan beharko ditugunak: hiritarrak. Pertsonak, beren aniztasunean, etorkizuneko hirien plangintzaren lehen planoan kokatu behar dira.\nHorretarako, hiritarrek planifikazio prozesuetan parte hartzea ezinbestekoa da. Planifikazioak eskala ezberdinak jorratzen ditu, eta ondorioz, partaidetza ere eskala bakoitzari egokitu beharko zaio, batzuetan besteetan baino errazagoa delarik.\nAuzo mailan esperientziak ugari dira eta oso onak. Partaidetza prozesu hauek jarraitzen dituzten profesionalak ere sortu dira eta teknikak egokitzen doaz. Eskala honetan lantzen diren gaiak hiritarrei gertuko egiten zaizkienak dira, beraien eguneroko bizitzan eragina dutenak. Beraz, arrakasta ziurtatua dago eta auzokideen inplikazioa lortzen da.\nBeste eskala handiagoetan, berriz, hiri plan orokorretan edo lurralde antolamendu planetan hala nola, zailagoa da hain beharrezkoa den hiritarren inplikazio hori lortzea. Eta, ondorioz, hiritarren isla ez diren herri eta hiriak lortzen dira.\nHiri plan orokorren kasuan, araudiak, hiritarren partaidetza bultzatzeko zenbait tresna eskuragarri jartzen ditu. Badaude partaidetza prozesuak martxan jartzen dituzten udalak ere, nahiz eta legalki behartuak ez egon. Baina hiritarrari ematen zaizkion tresna legal hauek ez dira beti baliagarriak eta partaidetza prozesuak egon arren, hauen eraginkortasuna eskasa izaten da. Izan ere, behar baino hiritar gutxiagok parte hartzen dute eta parte hartzen duten horiek ez dira beti gizartearen aniztasunaren lagin nahikoa.\nHorretaz gain, gaur egungo planeamendu dokumentuak eta hauen izapidetze prozesuak korapilatsuak dira. Horregatik, hirigileon lana eta ardura dira legedia hori hiritarrei gerturatu eta ulertaraztea.\nArgi dago, beraz, egungo partaidetza prozesuak hobetu behar direla. Teknologiak lagundu diezaguke, partaidetza prozesuak egiteko gero eta baliabide gehiago daude eta informazio gero eta gehiagorekin lan egin dezakegu. Baina hiritar bezala ere badugu gure ardura. Lehenik eta behin partaidetza prozesuetan parte hartuz. Eta ondoren, guztion interesen alde eginez, gaiak zuzenean guri eragin ala ez. Horrek erakusten du hiritarron heldutasuna eta horrek egingo gaitu gure hiriei buruzko erabakien jabe, horrela hiriak gure isla bihurtuko direlarik.\nEta nola lortu erakunde, profesional eta hiritarren inplikazio hau? Auzoetan egiten diren partaidetza esperientziak abiapuntu bezala har litezke beharbada; hiritarrak eskala txikian inplikatu lehendabizi eta eskala handiagoetara eramanez ondoren. Ziurrenik, esperimentazio eta etengabeko hobekuntza-prozesu bat izango da. Edozein kasutan, hiri gaiei buruzko partaidetza kultura bat lortzeko bidea aurkitu behar dugu, gure hiri ereduaren definizioa hiritar guztion eskubide eta ardura bihur dadin.


4 tolestura krepa – On Ekin nutrición y dietética\nAdibidez afaritarako aproposa den ideia bat nahi?\nErraza, sinplea eta goxoa!! Barruan edozein osagai konbinazio sartu dezakegu, bai beroa edo bai hotza, eta guk gaurkoan osagai hotzekin egitea erabaki dugu!!\n1 tortita mexikarra\nLehenengo, osagaiak prestatuko ditugu. Horretarako, aguakatea, indoilarra eta cherry tomateak laminatan moztuko ditugu.\nOsagaiak prest ditugunean, tako mexikarra muntatzen hasiko gara. Horretarako, takoa lau zati “imaginariotan” banatuko dugu eta erditik izkinara arte mozketa bat egingo dugu (zirkunferentziako erradioa izango balitz moduko mozketa bat) eta bakoitzean osagai bat jarriko dugu (batean gazta, bestean aguakatea, bestean indioilarra eta bestean tomatea eta albahaka).\nTolesturak egiten hasiko gara, horretarako mozketa dagoen lekuko takoaren triangelua (lau zatietako bat) hartu eta ondoko zatiaren gainean jarriko dugu, berdina egingo dugu honekin beste aldera tolestuz eta azkenik azkenengo zatirantz tolestuz. Eta horrela triangelu bat osatzen duen lau kapatako tako bat izatea lortuko genuke.\nTortita gozoak Erremolatxa hanburgesa


Txina GFS depositu fabrika eta fabrikatzaileak | Boselan\nTaldearen integrazioa CSTR\nGFS depositu independentea\nElikagaien Kalitate GFS Tank\nMintz bikoitzeko gasa gordetzeko edukiontzia\nAltzairuzko ontzira metatutako beira oso erabilia da elikagaien eta edateko uren biltegian, araztegietan, biogasa ingeniaritzan, babarrun lehorrak gordetzeko materialetan, petrokimikan eta bestelako industrietan.\nEstalduraren kolorea: Kolorea alda daiteke\nEstalduraren lodiera: 0.25 ~ 0.40mm\nPH maila: PH estandarra: 3 ~ 11; PH berezia: 1 ~ 14\nGogortasuna: 6,0 Mohs\nTxinpartaren proba: > 1500V\nTitaniozko aleazio altzairuzko plaka bereziak tratatu ondoren, bi edo hiru geruza ezorganiko estalki altzairuzko plaken barnean eta kanpoan kaltetzen dira. Tenperatura altuak sinterizatu ondoren, material konposatu berria eratzen da estalduraren eta altzairuzko plakaren artean hautsaren hormaren lotura-indarra lortzeko. Material konposatu babesleko geruza honek altzairuzko plaken korrosioarekiko erresistentzia areagotzeaz gain, funtzioa du azido eta alkali erresistentzia eta higadura erresistentzia sendoak.\nEsmaltezko portzelanazko formula bakarra\nBoselanek esmaltearen formula propioa garatu zuen, gure portzelana beiratuz, itsasgarriago eta leunago bihurtzen duena. Aizkolariak eta arrainak saihestu zituzten.\nBoselan deposituaren ertzak material esmalte berarekin estalita daude, metal ezberdinek elektrolisi egin dezaten, herdoildu eta kareztatutako lotura ahultzea.\nEsmalte altzairuzko plakaren zehaztapen estandarra\nBolumena (m 3 )\nBiogasaren prozesu sinplearen taula\naurreko: Gas flotagarria gordetzeko depositua\nHurrengoa: Integrazioa CSTR\nBiogas depositu septikoa\nBiogas depositu septikoaren diseinua\nBiogasa gordetzeko depositua


Oarsobidasoko HitzaGutunak Archives - Orrialdea 3 16-(e)tik - Oarsobidasoko Hitza | Page 3\nGutuna: “Gurasoak kokoteraino gaude”\nNork: oarsoaldea\t- Mar 12, 2018\nEusebio Lasaren gutuna Tourin KE Futbol Eskolaren gainean: 2018ko otsailaren 19an Touring KE-ko Futbol Eskolako gurasoek 5 puntuko Txoke Plan bat aurkeztu genion Zuzendaritza Batzordeari Eskolako funtzionamendu txarrari aurre egiteko. 15 eguneko epea bete ondoren orain...\nAinara Maya Urroz: “Zer da generoa”\nNork: Bidasoko Hitza\t- Mar 8, 2018\nAinara Maya Urroz irundarrak gutuna bidali du OARSO BIDASOKO HITZAra, Martxoaren 8aren harira. Hemen, hitzez hitz, gutun horren edukia....+ Irakurri\nGutuna: “M8. Oiartzungo Gobernu taldeko emakumeon* adierazpena”\nNork: Oarso Bidasoko Hitza\t- Mar 6, 2018\nOiartzungo udal gobernu taldeko lau emakumeek adierazpena plazaratu dute, Martxoaren 8aren harira. Grebarekin bat egingo dute....+ Irakurri\nGutuna: “Arramendin eraiki bai, konbentzitu ez”\nNork: oarsoaldea\t- Ots 21, 2018\nArramendi Parkearen gainean Santi Anguloren gutuna: Parte hartzeko prozesu batean ez bada dagoen dokumentazio osoa agerian jartzen eta ez bada nola, zer eta nork erabakiko duen zehazten, ez da eredugarria. Jende batek informazioa eta negoziatzeko...\nIraitz Pazos, Trintxerpeko Korkoiburuen izenean: ‘Desfilea bai, jai giro herrikoia ere bai!’\nNork: oarsoaldea\t- Ots 16, 2018\nGaur hasiko dira Trintxerpeko inauteriak. Trintxerpeko Korkoiburuek egitarauari ekarpen handia egin diote. Euren jai eredu herrikoia defendatu dute, jakinda, barrutiko inauterien izaera anitza dela. Hona, hitzez hitz, Korkoiburuen ekarpena: Desfilea bai, jai giro herrikoia ere...\nNaroa Iturri eta Iñaki Zeberio, ezker abertzalearen izenean: ‘Paki’\nOreretako ezker abertzalearen izenean, Paki Perez gogoratzeko gutuna egin dute Naroa Iturrik eta Iñaki Zeberiok. Euskal Herriko gatazka politikoa lehen pertsonan bizitakoa izan zen duela aste batzuk zendu zen oreretarra. Lau seme-alabaren ama, egun espetxeratua dagoen...\n[Gutuna] “Sustraia boluntario taldeak Hondarribiko hiriari”\nNork: Bidasoko Hitza\t- Ots 14, 2018\nSustraia boluntario taldeak gutuna bidali du komunikabideetara, azken gertaerak ikusita haien ikuspuntua emateko....+ Irakurri\nGutuna: “Arramendiko prozesuaz argibideak”\nNork: oarsoaldea\t- Ots 1, 2018\nIdatzi honen sinatzaile garenok, Arramedi, parke bat baino askoz gehiago prozesuan parte hartu dugun heinean, behartuta sentitu dugu gure burua prozesuan bizi izandakoa eta bertatik eratorritako ondorioak publiko egitera. Izan ere, azken asteotan publiko egin dira...\nItsaso Perez Arozenaren gutuna: Nork espekulatzen du Arramendirekin?\nNork: oarsoaldea\t- Urt 23, 2018\nArramendi gure herrian urbanizatu gabe geratu den eremu bakarra da. Hiri-parke bihurtuta, Errenteriaren birika berdea dela esan dezakegu. Dena den, azken urteotan, poliki-poliki, eremuak kendu dizkiotela ikusi dugu, gero eta txikiago utziz. Gaur egun, Arramendin eraiki...\nAinara Maya Urroz, Joxan Artzeren omenez: “Heriotzaren ataria dugu bizitza, eta bizitzaren atea heriotza”\nNork: Bidasoko Hitza\t- Urt 16, 2018\nJoxan Artze hil berri da. Haren omenez, Ainara Maya Urroz irundarrak gutuna bidali du HITZAra. Honakoa da testua: Ortzian lore bat sortu da, lurrera izar bat erori den une honetan. Laino guzien azpitik eta sasi guztien...\n« Aurrekoa 1 2 3 4 5 … 16 Hurrengoa »


Irakasbil | Argitalpenak | ELT curriculuma: diseinua, berrikuntza eta gestioa\nArgitaratua: Wednesday, 23 December 1998, 11:55 AM\nHorrela, syllabus diseinuaz berba egiten badugu hezkuntzari lotutako gai zabalagoak kontuan hartu barik, iruditzen zait uko egiten gabiltzala teoria, ikerketa eta jardunen multzo garrantzitsu bati, alegia, linguistika aplikatuaren euritakoaren babespean ez dauden hainbat gairi, hizkuntzalaritzaren korronte hori izan baita erreferentzia akademiko nagusia hizkuntz pedagogian. Eta ez naiz ni hala uste duen bakarra. Fundamental Concepts of Language Teaching liburuan, Stern-ek (1983) atal bat eskaini die oso-osorik hezkuntzari lotutako gaiei, curriculum teoriaren azterketa batekin hasita. Beraz, esan dezakegu curriculumari buruzko azterketek lekua hartu dutela behingoz hizkuntz irakaskuntzaren arduren artean.\nBaina printzipio eta praktika berriak defendatzen direnean beste arazo batzuk sortzen dira. Arazo hauek hezkuntzaren beste arlo batzuk berriztatzeko aztertu dira, baina, bitxia bada ere, hizkuntz irakaskuntza ezagutza horietatik aparte geratu da. Berrikuntza antolatu eta abian jartzea funtsezkoa da, beste guztiaren gainetik, syllabus berriak diseinatu eta beroriek onartzeko, hala hizkuntz irakaskuntzan nola hezkuntzaren beste edozein partetan. Hori dela eta, nik uste dut guretzat onuragarria izan daitekeela berrikuntzaren gestioaren inguruko zenbait arazo eta praktika aztertzea.\nHorixe da, labur esanda, nire pentsakeraren zimentarria. Jakina, liburuan barrena beste gai eta kontu batzuk ere azaleratuko dira. Horien arteko bat bigarren hizkuntzaren eskurapenaz (BHE) azkenaldion egindako ikerketen eragina dugu. Ez daukagu oraindik Žeta bide luzea egin beharko da hori lortzekoŽ ondo finkatutako datu enpirikoen multzo bat, hizkuntz curriculumen diseinurako proposamenak oinarritu ahal dituena; baina, hala ere, hautaketa eta mailaketari buruzko ikuskera tradizionalek, metodologia bera ez aipatzeko, bereganatu egin beharko dituzte BHEren ikerketaren aurkikuntzak. Areago, nik uste dut hizkuntz irakaskuntzaren aro berri batean sartzen ari garela, eta BHEren ikerketak ekarritako ezagutzen ondorioz, aurrerapen berri eta garrantzitsuak egingo direla, eta hizkuntz curriculumean ere kontuzko berrikuntzak izango ditugula. Prest egongo ahal gara horiei guztiei abegi egiteko.